title: भारत सभा

text: 'भारत सभा (अंग्रेजी:Indian National Association या Indian Association) १८७६ में स्थापित भारत की प्रथम राष्ट्रवादी संस्था थी। इसकी स्थापना सुरेंद्रनाथ बैनर्जी एवं आनंदमोहन बोस ने की थी। भारत सभा का लक्ष्य सभी वैध तरीकों के उपयोग से भारत के लोगों की राजनैतिक, बौद्धिक, एवं भौतिक विकास करना था। इस संस्था ने भारत के सभी भागों के शिक्षित एवं समाज में काम करने वाले लोगों को आकर्षित किया और भारतीय स्वतंत्रता की आकांक्षा रखने वालों के लिए एक महत्वपूर्ण मंच बन गया।बाद में यह सभा भारतीय राष्ट्रीय कांग्रेस में विलीन हो गयी।


title: भारत सभा

text: 1876 में गठित इंडियन एसोसिएशन एक अखिल भारतीय दृष्टिकोण के साथ अग्रणी राजनीतिक संघों में से एक था। 19 वीं शताब्दी के उत्तरार्ध के दौरान, भारत ने सामाजिक और आर्थिक जीवन में उल्लेखनीय परिवर्तन देखा। इस समय के हड़ताली घटनाक्रमों में से एक राजनीतिक चेतना का विकास था जो स्वतंत्रता के लिए राजनीतिक संघों और राष्ट्रीय आंदोलनों के जन्म के लिए अग्रणी था। इंडियन एसोसिएशन से पहले, समीर कुमार घोष ने संभू चरण मुखर्जी के साथ 25 सितंबर 1875 को कलकत्ता में 'द इंडिया लीग' की स्थापना की। आनंद मोहन बोस, दुर्गा मोहन दास, नबी त्रिपाठी मित्रा, सुरेंद्रनाथ बनर्जी और अन्य जैसे राष्ट्रवादी नेता इससे जुड़े थे। संगठन। लीग ने मध्यम वर्ग का प्रतिनिधित्व किया और लोगों में राष्ट्रीयता की भावना को प्रोत्साहित करने और राजनीतिक शिक्षा को प्रोत्साहित करने के लिए काम किया। अखिल भारतीय दृष्टिकोण की व्यापक दृष्टि के साथ, नेताओं ने संगठन को संकीर्ण प्रांतीय और सांप्रदायिक राजनीति से ऊपर रखा।


title: भारत सभा

text: लेकिन जल्द ही संघ की स्थापना हुई और कुछ ही समय बाद सुरेंद्रनाथ बनर्जी ने 26 सितंबर 1876 को अपने मित्र आनंद मोहन बोस के साथ इंडियन एसोसिएशन की स्थापना की। इस संगठन से जुड़े नेता शिवनाथ शास्त्री, कृष्णोदय पाल, द्वारिकानाथ गांगुली, नरेंद्र किशोर, और अन्य थे। रेव कृष्ण मोहन बनर्जी और आनंद मोहन बोस एसोसिएशन के क्रमशः पहले अध्यक्ष और सचिव चुने गए। उद्देश्यों और दृष्टिकोण में इंडिया लीग और इंडियन एसोसिएशन के बीच बहुत अंतर नहीं था। इन दोनों ने भारत में शिक्षित मध्यम वर्ग के बीच राष्ट्रीय जागृति और राजनीतिक एकता के विकास में मदद करने के लिए काम किया था। बहुत ही नाम 'इंडियन एसोसिएशन' का अर्थ था कि राष्ट्रीय आंदोलन एक अखिल भारतीय चरित्र को दृष्टिकोण और दृष्टिकोण में ग्रहण कर रहा था। एसोसिएशन ने कई वस्तुओं के साथ अपने कार्यक्रम की शुरुआत की: (ए) देश में जनमत के एक मजबूत निकाय का निर्माण; (बी) आम राजनीतिक हित और आकांक्षाओं के आधार पर भारतीय जातियों और लोगों की एकता; (c) हिंदुओं और मुसलमानों के बीच मैत्रीपूर्ण भावना का प्रचार और (d) उस समय के महान जन आंदोलन में जनता को शामिल करना। इंडियन नेशनल एसोसिएशन से पहले, बंगाल में कोई राजनीतिक संगठन नहीं था जो मध्यम वर्ग और रैयत के हित का प्रतिनिधित्व करता था। एसोसिएशन ने युवा मध्यमवर्गीय समुदाय को अधिक लोकतांत्रिक आधार पर राजनीतिक मंच दिया। एसोसिएशन के नेता ज्यादातर शिक्षित युवा, वकील और पत्रकार थे। हैरानी की बात यह है कि इसमें बड़े व्यापारिक नेता और जमींदार शामिल नहीं थे। अनिल सील के शब्दों में, इंडियन एसोसिएशन ने स्नातकों और पेशेवर पुरुषों के लिए एक दबाव समूह के रूप में काम किया था, जिसने 'मध्यम वर्ग' का प्रतिनिधित्व करने का दावा किया था।


title: भारत सभा

text: सुरेन्द्रनाथ बनर्जी और आनंद मोहन बोस जैसे उदारवादी नेताओं द्वारा स्थापित होने के कारण, जो इसके मामलों के शीर्ष पर भी थे, एसोसिएशन अतिवादी और संकीर्ण हिंदू राष्ट्रवाद और संकीर्णता से ऊपर था। मुसलमानों के प्रति मित्रता और सद्भावना के संकेत के रूप में, उन्होंने नवाब मोहम्मद अली को इसके दूसरे वार्षिक सम्मेलन की अध्यक्षता करने के लिए आमंत्रित किया। वास्तव में, भारतीय संघ ने राष्ट्रीय जागरण और राजनीतिक चेतना के विकास की नींव रखी थी, जो अंततः 1885 में भारतीय राष्ट्रीय कांग्रेस की स्थापना के रूप में देखा गया था, और इसके लिए सुरेंद्रनाथ बनर्जी श्रेय के हकदार थे। वास्तव में, संघ कांग्रेस का अग्रदूत था। अपने जन्म से ही, एसोसिएशन ने अपना काम सही तरीके से शुरू किया। भारतीय सिविल सेवा परीक्षा के अभ्यर्थियों के लिए आयु सीमा (1877) को 21 से घटाकर 19 वर्ष करने पर इसे अखिल भारतीय आंदोलन शुरू करने का एक शानदार अवसर मिला। सुरेंद्रनाथ बनर्जी के नेतृत्व में एसोसिएशन ने इस अन्यायपूर्ण फैसले के खिलाफ कड़ा विरोध जताया। सुरेंद्रनाथ को स्मारक के लिए सुरक्षित समर्थन के लिए भारत के विभिन्न हिस्सों का दौरा करने के लिए एक विशेष प्रतिनिधि के रूप में चुना गया था जिसे एसोसिएशन ने ब्रिटिश संसद में भेजने का इरादा किया था। सुरेंद्रनाथ की भारत यात्रा एक बड़ी सफलता थी। इसने राष्ट्रवाद की एक नई भावना को जन्म दिया, जिसने महत्वपूर्ण राजनीतिक मुद्दों पर राष्ट्रीय एकता की भावना पैदा करने में मदद की। वह अखिल भारतीय लोकप्रियता प्राप्त करने वाले पहले राजनेता थे। उनके कुशल नेतृत्व में, एसोसिएशन ने इंग्लैंड और भारत में सिविल सेवा परीक्षा के साथ-साथ उच्च प्रशासनिक पदों के भारतीयकरण की मांग की। इसके अलावा, एसोसिएशन ने दमनकारी हथियार अधिनियम (1878), वर्नाक्यूलर प्रेस एक्ट और कपास वस्तुओं पर कर्तव्यों की छूट के खिलाफ अभियान का नेतृत्व किया। कलकत्ता में भारतीयों और यूरोपियों के बीच नस्लीय असमानता को दूर करने और नमक कर को कम करने की मांग को लेकर जनसभाएँ की गईं। एसोसिएशन ने 1885 के बंगाल किरायेदारी अधिनियम को अपना समर्थन दिया और भारत में स्व सरकार की मांग की।


title: भारत सभा

text: यह सच है कि भारतीय राष्ट्रीय कांग्रेस की स्थापना के साथ, एसोसिएशन ने धीरे-धीरे अपने राजनीतिक महत्व को खो दिया। फिर भी इसे हर प्रांत के प्रतिनिधियों के साथ अखिल भारतीय सम्मेलन आयोजित करने का विचार शुरू करने का श्रेय दिया जाना चाहिए। पहला भारतीय राष्ट्रीय सम्मेलन 1883 में कलकत्ता में आयोजित किया गया था। दूसरा राष्ट्रीय सम्मेलन, एसोसिएशन द्वारा 1885 में कलकत्ता में आयोजित किया गया था। यह उस राष्ट्रीय कांग्रेस के साथ मेल खाता है, जो पहली बार दिसंबर 1885 में बंबई में बैठक कर रही थी। इंडियन एसोसिएशन ने अपनी एकजुटता व्यक्त की और कांग्रेस के साथ अपना विलय तय किया जब राष्ट्रीय कांग्रेस दिसंबर 1886 में कलकत्ता में अपना दूसरा वार्षिक सम्मेलन आयोजित कर रही थी। । यह सच है कि जैसे ही कांग्रेस ने अखिल भारतीय संगठन के रूप में कार्य करना शुरू किया, इंडियन एसोसिएशन ने अपना पहले का राजनीतिक महत्व खो दिया। तब भी जब बंगाल (1905) का विभाजन हुआ, तब सुरेन्द्रनाथ बनर्जी के नेतृत्व में एसोसिएशन बहुत सक्रिय हो गया। एसोसिएशन, सुरेन्द्रनाथ के नेतृत्व में, विभाजन के खिलाफ बॉयकाट और स्वदेशी आंदोलन का आयोजन किया, एक राष्ट्रीय कोष बनाया, एक राष्ट्रीय शैक्षिक नीति बनाई और 1906 में, औपचारिक रूप से राष्ट्रीय शिक्षा परिषद का उद्घाटन किया। दिसंबर 1911 में बंगाल के विभाजन को रद्द करने के लिए हिंसक आंदोलन ने सरकार को मजबूर कर दिया। विभाजन की समाप्ति के बाद, इंडियन एसोसिएशन ने अपने राजनीतिक महत्व को खो दिया और अपना अस्तित्व मुख्य रूप से सामाजिक कार्यों में लगा रहा।


title: धारणा

text: चित्त को किसी एक विचार में बांध लेने की क्रिया को धारणा कहा जाता है। यह शब्द 'धृ' धातु से बना है। पतंजलि के अष्टांग योग का यह छठा अंग या चरण है। वूलफ मेसिंग नामक व्यक्ति ने धारणा के सम्बन्ध में प्रयोग किये थे।


title: धारणा

text: धारणा अष्टांग योग का छठा चरण है। इससे पहले पांच चरण यम, नियम, आसन, प्राणायाम और प्रत्याहार हैं जो योग में बाहरी साधन माने गए हैं। इसके बाद सातवें चरण में ध्यान और आठवें में समाधि की अवस्था प्राप्त होती है। धारणा शब्द ‘धृ’ धातु से बना है। इसका अर्थ होता है संभालना, थामना या सहारा देना। योग दर्शन के अनुसार- "देशबन्धश्चित्तस्य धारणा।" (योगसूत्र 3/1) अर्थात्- किसी स्थान (मन के भीतर या बाहर) विशेष पर चित्त को स्थिर करने का नाम धारणा है। आशय यह है कि यम, नियम, आसन, प्राणायाम और प्रत्याहार द्वारा इंद्रियों को उनके विषयों से हटाकर चित्त में स्थिर किया जाता है। स्थिर हुए चित्त को एक ‘स्थान’ पर रोक लेना ही धारणा है।


title: लॉर्ड मेयो

text: शेर अली खान भारतीय होने के साथ साथ राष्ट्र प्रेमी भी थे उन्होंने गवर्नर जनरल लार्ड मेयो को मौत के घाट उतारा दिए थे


title: लॉर्ड मेयो

text: गर्वनर जनरल लॉर्ड मेयो ने अंडमान निकोबार के पोर्ट ब्लेयर में सेलुलर जेल के कैदियों के हालात जानने और सिक्योंरिटी इंतजामों की समीक्षा करने के लिए वहां का दौरा करने का मन बनाया । शायद मेयो का काम पूरा हो भी चुका था। शाम सात बजे का वक्त था, लॉर्ड मेयो अपनी बोट की तरफ वापस आ रहा था। उसकी बेटी "लेडी मेयो" उस वक्त बोट में ही उसका इंतजार कर रही थीं।


title: लॉर्ड मेयो

text: गवर्नर जनरल का कोर सिक्योरिटी दस्ता जिसमें 12 सिक्योरिटी ऑफिसर शामिल थे, वो भी साथ साथ चल रहे थे। इधर शेर अली अफरीदी खुद चूंकि इसी सिक्योरिटी दस्ते का सदस्य रह चुका थे , इसलिए बेहतर जानते थे कि वो कहां चूक करते हैं और कहां लापरवाह हो जाते हैं। हथियार उसके पास था ही, उसके नाई वाले काम का खतरनाक औजार उस्तरा या चाकू। उसके साथ था।


title: लॉर्ड मेयो

text: लार्ड मेयो जैसे ही बोट की तरफ बढ़े, उनका सिक्योरिटी दस्ता थोड़ा बेफिक्र हो गया कि चलो पूरा दिन ठीकठाक गुजर गया। वैसे भी गवर्नर जनरल तक पहुंचने की हिम्मत कौन कर सकता है,गवर्नर की सिक्योरिटी बेधने की कौन सोचेगा! लेकिन उनकी यही बेफिक्री उसके जिंदगी की सबसे बड़ी भूल हो गई। पोर्ट पर अंधेरा था, उस वक्त रोशनी के इंतजामात बहुत अच्छे नहीं होते थे।


title: लॉर्ड मेयो

text: फरवरी के महीने में वैसे भी जल्दी अंधेरा हो जाता है, बिजली की तरह एक साया छलावे की तरह वायसराय की तरफ झपटे, जब तक खुद लार्ड मेयो या सिक्योरिटी दस्ते के लोग कुछ समझते इतने खून में सराबोर हो चुका था लॉर्ड मेयो कि मौके पर ही मौत हो जाती है।


title: रोहतास दुर्ग

text: रोहतासगढ़ (Rohtasgarh) या रोहतास दुर्ग (Rohtas Fort) बिहार के रोहतास ज़िले में स्थित एक प्राचीन दुर्ग है। यह भारत के सबसे प्राचीन दुर्गों में से एक है। यह बिहार के रोहतास जिला मुख्यालय सासाराम से लगभग 55 और डेहरी आन सोन से 43 किलोमीटर की दूरी पर सोन नदी के बहाव वाली दिशा में पहाड़ी पर स्थित है। यह समुद्र तल से 1500 मीटर ऊँचा है।


title: रोहतास दुर्ग

text: कहा जाता है कि इस प्राचीन और मजबूत किले का निर्माण त्रेता युग में अयोध्या के सूर्यवंशी राजा त्रिशंकु के पौत्र व राजा हरिश्चंद्र के पुत्र रोहिताश्व ने कराया था। बहुत दिनों तक यह हिन्दू राजाओं,खासकर अवधिये कुशवाहों के अधिकार में रहा, लेकिन 16वीं सदी में मुसलमानों के अधिकार में चला गया और अनेक वर्षों तक उनके अधीन रहा। इतिहासकारों का मत है कि किले की चारदीवारी का निर्माण शेरशाह ने सुरक्षा के दृष्टिकोण से कराया था, ताकि कोई किले पर हमला न कर सके। बताया जाता है कि स्वतंत्रता संग्राम की पहली लड़ाई (1857) के समय अमर सिंह ने यहीं से अंग्रेजों के खिलाफ विद्रोह का संचालन किया था।


title: रोहतास दुर्ग

text: रोहतास गढ़ का किला काफी भव्य है। किले का घेरा ४५ किमी तक फैला हुआ है। इसमें कुल 83 दरवाजे हैं, जिनमें मुख्य चार- घोड़ाघाट, राजघाट, कठौतिया घाट व मेढ़ा घाट हैं। प्रवेश द्वार पर निर्मित हाथी, दरवाजों के बुर्ज, दीवारों पर पेंटिंग अद्भुत है। रंगमहल, शीश महल, पंचमहल, खूंटा महल, आइना महल, रानी का झरोखा, मानसिंह की कचहरी आज भी मौजूद हैं। परिसर में अनेक इमारतें हैं जिनकी भव्यता देखी जा सकती है। खरवार साम्राज्य रोहतासगढ़ दुर्ग या रोहतास दुर्ग, बिहार के रोहतास जिले में स्थित एक प्राचीन दुर्ग है। यह भारत के सबसे प्राचीन दुर्गों में से एक है। यह बिहार के रोहतास जिला मुख्यालय सासाराम से लगभग 55 और डेहरी आन सोन से 43 किलोमीटर की दूरी पर सोन नदी के बहाव वाली दिशा में पहाड़ी पर स्थित है। यह समुद्र तल से 1500 मीटर ऊँचा है।इस प्राचिन किला का निर्माण सूर्यवंशी राजा सत्यवादी हरिशचन्द्र के पूत्र रोहिताश्य ने कराया था बहूत दिनो तक सूर्यवंशी खरवार राजाओ के अधिकार मे रहा लेकिन सन् 1539 ई मे शेरशाह और हूँमायूँ मे यूध्द ठनने लगा तो शेरशाह ने रोहतास के सूर्यवंशी खरवार राजा नृपती से निवेदन किया कि मै अभी मूसीबत मे हूँ अतः मेरे जनान खाने को कूछ दिनो के लिये रोहतास किला मे रहने दिया जाये रोहतास के खरवार राजा नृपती ने पडोसी के मदत के ख्याल से शेरशाह कि प्राथना स्वीकार कर ली और केवल औरतो को भेज देने का संवाद प्रेसित किया कई सौ डोलिया रोहतास दूर्ग के लिये रवाना हूई और पिछली डोली मे स्वयम शेरशाह चला आगे कि डोलिया जब रोहतास दूर्ग पर पहूची उनकी तलासी होने लगी जीनमे कूछ बूढी औरते थी ईसी बीच अन्य डोलीयो से सस्त्र सैनिक कूदकर बाहर नीकले पहरदार का कत्ल कर के दूर्ग मे प्रवेश कर गये शेरशाह भी तूरन्त पहूचा और किले पर कब्जा कर लिया ।


title: कुञ्जीपटल

text: संगणक की भाषा में कुंजीपटल (की-बोर्ड) एक इनपुट युक्ति है जो की टाइपराइटर के कुंजीपटल में कुछ आवश्यक परिवर्तन करके बनायी गयी है। कुंजीपटल में बहुत से (सैकड़ों) कुंजियाँ या बटन होते हैं जो किसी विशेष तरीके से विन्यस्त (arranged) होते हैं। ये बटन इलेक्ट्रानिक स्विच का काम करते हैं और दबाने पर कम्प्यूटर को एक विशेष डिजिटल संकेत (बाइट) प्रेषित करते हैं जो कि दबायी गयी कुंजी की पहचान होती है। कूजियाँ यांत्रिक हो सकते हैं या इलेक्ट्रानिक। कुंजियों के उपर एक या अधिक संकेत/अक्षर लिखे रहते हैं।


title: कुञ्जीपटल

text: हिन्दी भाषा के लिये दो कीबोर्ड होते हैं - इनस्क्रिप्ट जो कि सभी भारतीय भाषाओं का मानक कीबोर्ड है तथा रेमिंगटन जो कि पुराने जमाने के टाइपराइटर पर प्रयोग होता था।


title: कुञ्जीपटल

text: टाइपराइटर को कुंजीपटल के पूर्वज के रूप में जाना जाता है. क्योंकि कीबोर्ड की बनावट लगभग टाइपराइटर जैसे है. कीबोर्ड का आविष्कार सन 1868 को क्रिस्टोफर लाथम शोल्स ने किया था, वह एक अमरीकी आविष्कारक थे


title: मेला

text: जब किसी एक स्थान पर बहुत से लोग किसी सामाजिक ,धार्मिक एवं व्यापारिक या अन्य कारणों से एकत्र होते हैं तो उसे मेला कहते हैं। भारतवर्ष में लगभग हर माह मेले लगते रहते ही है। मेले तरह-तरह के होते हैं। एक ही मेले में तरह-तरह के क्रियाकलाप देखने को मिलते हैं और विविध प्रकार की दुकाने एवं मनोरंजन के साधन हो सकते हैं। भारत तो मेलों के लिये प्रसिद्ध है। यहाँ कोस-दो-कोस पर जगह-जगह मेले लगते हैं जो अधिकांशत: धार्मिक होते हैं किन्तु कुछ पशु, व्यापार तथा कृषि मेले के साथ ही शहीदों को नमन के लिए भी मेले यहाँ लगते हैैं।


title: मेला

text: भारत का सबसे बड़ा मेला कुम्भ मेला माना जाता है। भारत के राजस्थान राज्य में भी काफी मेले आयोजित होते है।


title: मेला

text: जहाँ कुम्भ सबसे बड़ा मेला है वही शहीद मेला देश मे स्वतंत्रता संग्राम में शहीद हुए महानायको की याद में आयोजित होने वाला सबसे लंबी अवधि का मेला है।


title: पेले

text: एडिसन "एडसन" अरांटिस डो नैसिमेंटो (जन्म 21 या 23 अक्टूबर 1940), जिन्हें उनके लोकप्रिय नाम पेले ( , ) के नाम से जाना जाता है, एक अवकाशप्राप्त ब्राज़ीली फुटबॉल खिलाड़ी हैं। फुटबॉल के विशेषज्ञों और पूर्व खिलाड़ियों द्वारा उन्हें सर्वकालीन महान फुटबॉल खिलाड़ियों में से एक माना जाता है। 1999 में, उनको इंटरनैशनल फेडरेशन ऑफ फुटबॉल हिस्ट्री एंड स्टैटिस्टिक्स (IFFHS) द्वारा "शताब्दी के फुटबॉल खिलाड़ी" के रूप में चुना गया। उसी वर्ष फ्रांसीसी साप्ताहिक पत्रिका, फ्रांस-फुटबॉल ने शताब्दी का फुटबॉल खिलाड़ी चुनने के लिये अपने भूतपूर्व "बैलोन डी’ओर" विजेताओं की सलाह ली. पेले उसमें भी प्रथम स्थान पर रहे. अपने करियर में उन्होंने 760 अधिकृत गोल किये जिनमें से 541 लीग चैम्पियनशिपों में किये गए थे, जिसके कारण वे सर्वकालीन सर्वाधिक गोल करने वाले खिलाड़ी माने जाते हैं। कुल मिलाकर पेले ने 1363 खेलों में 1281 गोल किए.


title: पेले

text: अपने मूल देश ब्राजील में पेले का राष्ट्रीय हीरो के रूप में सम्मान किया जाता है। वे फुटबॉल के खेल में अपनी उपलब्धियों और योगदान के लिये प्रसिद्ध हैं। उन्हें गरीबों की सामाजिक स्थिति को सुधारने की नीतियों के जोरदार समर्थन के लिये भी जाना जाता है (उन्होंने अपने 1000वें गोल को ब्राजील के गरीब बच्चों को समर्पित किया). अपने करियर में, वे "फुटबॉल के शहंशाह" ("ओ रे डू फूटेबॉल"), "शहंशाह पेले" ("ओ रे पेले") या केवल "शहंशाह" ("ओ रे") के नाम से जाने जाते थे।


title: पेले

text: फुटबॉल के सितारे वाल्डीमार डी ब्रिटो द्वारा खोजे गए पेले ने 15 वर्ष की आयु में सांटोस के लिये और अपनी राष्ट्रीय टीम के लिये 16 वर्ष की आयु में खेलना शुरू किया और अपना पहला विश्व कप 17 वर्ष की उम्र में जीता. यूरोपियन क्लबों द्वारा अनगिनत प्रस्तावों के बावजूद उस समय की आर्थिक परिस्थितियों और ब्राजीली फुटबॉल के नियमों का लाभ सांटोस को मिला, जिससे वे पेले को 1974 तक लगभग पूरे दो दशकों तक अपने साथ रख सके. पेले की सहायता से सांटोस 1962 और 1963 में दक्षिण अमरीकी फुटबॉल की सबसे सम्मानित क्लब स्पर्धा, कोपा लिबेर्टाडोरेस जीत कर अपने चरम पर पहुंचा। पेले एक इनसाइड सेकंड फार्वर्ड के रूप में खेलते थे, जिसे प्लेमेकर का नाम भी दिया जाता है। पेले की तकनीक और प्राकृतिक जोशीलेपन की विश्वभर में प्रशंसा की गई है और उनके खेल के वर्षों में वे अपनी श्रेष्ठ ड्रिबिंग और पासिंग, अपनी रफ्तार, शक्तिशाली शाट, असाधारण सिर से मारने की क्षमता और गोल बनाने की उर्वरता के लिये मशहूर थे।


title: पेले

text: वे ब्राजील की राष्ट्रीय टीम के सर्वकालीन अग्रणी स्कोरकर्ता हैं और तीन विश्व कप जीतने वाले दलों का हिस्सा बनने वाले एकमात्र खिलाड़ी हैं। 1962 में वे विश्व कप के प्रारंभ में ब्राजीली दल में थे लेकिन दूसरे मैच में लगी एक चोट के कारण वे शेष टूर्नामेंट में नहीं खेल पाए. नवंबर 2007 में फीफा (FIFA) ने घोषणा की कि उन्हें 1962 का मेडल पूर्वव्यापी रूप से दिया जाएगा, जिससे वे विश्व भर में तीन विश्व कप मेडल जीतने वाले एकमात्र खिलाड़ी बन गए।


title: पेले

text: नवंबर 2007 में फीफा (FIFA) ने घोषणा की कि उन्हें 1962 का मेडल पूर्वव्यापी रूप से दिया जाएगा, जिससे वे विश्व भर में तीन विश्व कप मेडल जीतने वाले एकमात्र खिलाड़ी बन गए। वे आजकल न्यूयॉर्क कॉस्मॉस के सम्माननीय अध्यक्ष हैं।


title: पेले

text: पेले का जन्म ट्रेस कोराकोस, ब्राजील में एक फ्लुमिनेंस फुटबॉल खिलाड़ी डोन्डीन्हो (जन्म नाम जो रैमोस डो नैसिमैंटो) और डोना सेलेस्टी अरांटिस के पुत्र के रूप में हुआ। उनका नाम अमरीकी अन्वेषक थामस एडीसन के नाम पर एडीसन रखा गया लेकिन उनके माता-पिता ने नाम में से अंग्रेजी अक्षर 'i' को निकाल कर 'एडसन' ऱखने का निश्चय किया, लेकिन उसके जन्म के प्रमाणपत्र में एक त्रुटि रह गई जिससे कई कागजातों में उनका नाम एडसन न होकर एडीसन ही रहा. उसके परिवार ने मूल रूप से उन्हें उपनाम डिको दिया था। उनका उपनाम ‘पेले’ उन्हें स्कूल के दिनों में प्राप्त हुआ, जो यह दावा किया जाता है कि उन्हें उनके पसंदीदा खिलाड़ी, स्थानीय वास्को दा गामा के गोलकीपर बिले के नाम का गलत उच्चारण करने के कारण दिया गया था – लेकिन जितना वे मना करते थे यह नाम उतना ही उनसे जुड़ता गया। अपनी आत्मकथा में, पेले ने कहा है कि उन्हें और न ही उनके मित्रों को पता था कि इस नाम का क्या अर्थ था। इस दावे के सिवाय कि यह नाम बिले से उत्पन्न हुआ है और यह चमत्कार के लिये हिब्रू शब्द है, पुर्तगाली भाषा में इस शब्द का कोई ज्ञात अर्थ नहीं है।


title: पेले

text: पेले बोरू, साओ पॉलो में गरीबी में पले-बढ़े. उन्होंने चाय की दुकानों में नौकरी करके अतिरिक्त पैसा कमाया. उनके कोच द्वारा खेलना सिखाए जाने के समय वे एक अच्छा फुटबॉल खरीदने का खर्च वहन नहीं कर सकते थे और सामान्यतः मोजे में अखबार को ठूंसकर, उसे रस्सी या ग्रेपफ्रूट से बांध कर उससे खेला करते थे।


title: पेले

text: पन्द्रह वर्ष की उम्र में उन्होंने सांटोस एफसी जूनियर टीम में दाखिला पाया। सीनियर टीम में जाने के पहले उन्होंने एक सीजन के लिये खेला।


title: पेले

text: 1956 में, डी ब्रिटो पेले को सांटोस, जो साओ पॉलो प्रदेश में एक औद्योगिक और बंदरगाह शहर था, में पेशेवर क्लब सांटोस फुटबॉल क्लब में दाखिल करने ले गया जहां उसने निदेशकों को बताया कि 15 वर्ष का पेले "विश्व का सबसे महान फुटबॉल खिलाड़ी" बनेगा.


title: पेले

text: सांटोस में रहने के समय पेले ज़िटो, पेपे और कौटिन्हो सहित अनेकों मेधावी खिलाड़ियों के साथ खेले; कौटिन्हो ने अनगिनत आमने-सामने के खेलों, आक्रमणों और गोलों में उनके साथ भागीदारी की.


title: पेले

text: पेले ने सांटोस के लिये अपने पेशे की शुरूआत 7 सितम्बर 1956 को कोरिंथियन्स पर एक सद्भावना मैच में 7-1 से विजय में एक गोल बनाकर की. 1957 का सीजन शुरू होने पर पेले को पहली टीम में शुरूआती स्थान दिया गया और सिर्फ 16 की आयु में वे लीग के सबसे अधिक गोल बनाने वाले खिलाड़ी बन गए। पेशेवर रूप से हस्ताक्षर करने के केवल दस महीनों बाद ही उस तरूण को ब्राजील की राष्ट्रीय टीम में ले लिया गया। 1962 में विश्व कप के बाद, रियल मैड्रिड, जुवेंटस और मैंचेस्टर युनाइटेड जैसे अमीर यूरोपियन क्लबों ने उस युवा खिलाड़ी को अपनी टीमों में समाविष्ट करने का प्रयत्न किया लेकिन ब्राजील की सरकार ने पेले को देश के बाहर स्थानांतरित होने से रोकने के लिये उन्हें "अधिकारिक राष्ट्रीय संपदा" घोषित कर दिया.


title: पेले

text: पेले ने सांटोस के साथ अपना पहला खिताब 1958 में उनकी टीम की कैम्पियोनाटा पालिस्टा की जीत के साथ हासिल किया- उस टूर्नामेंट में पेले ने अविश्वसनीय 58 गोल बनाकर शीर्ष गोलकर्ता का स्थान लिया, जो आज भी एक रिकार्ड है। एक वर्ष बाद, "ओ रे" ने अपनी टीम को टोर्नियो रियो-साओ पालो में वास्को दा गामा पर 3-0 से अपनी पहली विजय दिलाई. फिर भी सांटोस पालिस्टा के खिताब को दूसरी बार अपने पास रखने में असमर्थ रहा. 1960 में, पेले ने 33 गोल बना कर अपनी टीम को कैम्पियोनाटो पालिस्टा ट्राफी वापस पाने में मदद की लेकिन उन्हें रियो-साओ पालो टूर्नामेंट में निराशाजनक 8वां स्थान प्राप्त करके हार का सामना करना पड़ा. और 47 गोल बना कर पेले ने सांटोस को कैम्पियोनाटो पालिस्टा का खिताब अपने पास रखने में सहायता की. उसके क्लब ने बाहिया को फाइनल में हरा कर उसी वर्ष टाका ब्रासिल भी जीत लिया; पेले ने उस टूर्नामेंट में सबसे ज्यादा 9 गोल बनाए. उस विजय के बाद सांटोस को पश्चिमी गोलार्ध के सबसे सम्मानित क्लब टूर्नामेंट, कोपा लिबेर्टाडोरेस में खेलने का मौका मिल गया।


title: पेले

text: सांटोस का सर्वाधिक सफल क्लब सीजन 1962 में शुरू हुआ; टीम को सेरो पोर्टीनो और डीपोर्टीवो म्युनिसिपल के साथ समूह 1 में वरीयता मिली और पेले के सेरो के विरूद्ध अपना पहला गोल करने के साथ उन्होंने एक (सेरो के विरूद्ध 1-1 अनिर्णीत) को छोड़ कर अपने समूह के सभी मैच जीत लिये. सांटोस ने युनिवर्सिडाड कैटोलिका को सेमीफाइनल में हराया और फाइनल में पिछली बार के विजयी चैम्पियन पेनाराल का मुकाबला किया जिसमें पेले ने निर्णायक मैच में गोलों का एक और जोड़ा बनाकर ब्राजीली क्लब को अपना पहला खिताब दिलवाया. पेले ने उस स्पर्धा में 4 गोल करके दूसरे सर्वोत्तम गोलकर्ता का स्थान पाया। उसी वर्ष सांटोस ने सफलतापूर्वक कैम्पियोनाटो ब्राजिलियेरो (पेले के 37 गोलों सहित) और टाका ब्रासिल (पेले ने बोटाफोगो के विरूद्ध फाइनल श्रंखला में 4 गोल बनाए) के अपने खिताबों की रक्षा की और 1962 का इंटरकांटिनेंटल कप (पेले ने इस श्रंखला में पांच गोल किये) जीत लिया।


title: पेले

text: पिछली बार के चैम्पियन के रूप में, सांटोस ने 1963 के कोपा लिबेर्टाडोरेस के सेमीफाइनल में स्वतः प्रवेश पा लिया। बोटाफोगो और बोका जूनियर्स पर प्रभावशाली विजयों के बाद "बैले ब्लांको" ने शानदार तरीके से अपने खिताब को बनाए रखने में कामयाबी हासिल की. पेले ने गैरिंचा और जिरिंज्हो जैसे प्रख्यात खिलाड़ियों से युक्त बोटाफोगो टीम को सेमीफाइनलों के पहले चरण में काबू में लाने के लिये कष्टपूर्ण अंतिम मिनट में गोल करके सांटोस की सहायता की. दूसरे चरण में सांटोस द्वारा बोटाफोगो को 0-4 से हराने के साथ पेले ने एस्ट्राडियो डो मैरैकाना में लगातार तीन गोल करके फुटबॉल खिलाड़ी के रूप में अपने सर्वोत्तम प्रदर्शनों में से एक प्रस्तुत किया। अपने दूसरे लगातार फाइनल में सांटोस ने श्रंखला का प्रारंभ पहले चरण में 3-2 से विजय से किया और जोसे सैनफिलिपो और एंटोनियो रैटिन के पोका जूनियर्स को "ला बाम्बोनीरा" में 1-2 से हराया जिसमें पेले ने एक और गोल किया, जिससे वह अर्जेंटाइनी जमीन पर कोपा लिबेर्टाडोरेस जीतने वाली पहली (और अब तक अकेली) टीम बन गई। पेले ने 5 गोल करके टूर्नामेंट को दूसरे सबसे बेहतरीन गोलकर्ता के रूप में समाप्त किया। सांटोस तीसरे स्थान पर रह कर कैम्पियोनाटो पालिस्टा में पराजित हुआ लेकिन उसने फाइनल मैच में प्रभावशाली 0-3 से फ्लेमिंगो पर विजय के साथ रियो-साओ पालो टूर्नामेंट जीत लिया जिसमें पेले ने एक गोल का योगदान किया। पेले ने सांटोस को इंटरकांटिनेंटल कप और टाका ब्रासिल खिताब की रक्षा करने में भी मदद की.


title: पेले

text: सांटोस ने 1964 में फिर से अपने खिताब की रक्षा करने का प्रयत्न किया लेकिन वे सेमीफाइनलों के दोनो चरणों में इंडिपेंडियेंट से बुरी तरह हार गए। सांटोस ने कैंम्पियोनाटो पालिस्टा का खिताब फिर से जीता जिसमें पेले ने 34 गोल बनाए. क्लब ने बोटाफोगो के साथ रियो-साओ पालो खिताब की साझेदारी भी की और टाका ब्रासिल लगातार चौथे वर्ष भी जीत लिया। "सैंटिस्टास" ने 1965 में कैम्पियोनाटा पालिस्टा और टाका ब्रासिल नौवीं बार जीत कर फिर से ऊपर आने की कोशिश की. 1965 के कोपा लिबेर्टाडोरेस में, सांटोस ने पहले दौर में अपने समूह के हर मैच को जीत कर अच्छी शुरूआत की. सेमीफाइनलों में, सांटोस का मुकाबला 1962 के फाइनल के एक दोबारा खेले गए मैच में पेनाराल से हुआ। दो प्रख्यात मैचों के बाद, बराबरी (टाई) को तोड़ने के लिये एक निर्णायक गोल (प्लेआफ) की जरूरत थी। 1962 के विपरीत, पेनाराल ने बढिया खेलकर सांटोस को 2-1 से बाहर कर दिया. फिर भी पेले ने टूर्नामेंट में सबसे अधिक गोल बनाने वाले का स्थान पाया। सांटोस ने टोर्नियो रियो-साओ पालो के खिताब को बचा सकने में विफलता के साथ, शर्मनाक 9 वां स्थान (अंतिम से दूसरा) हासिल किया जो उसके ह्रास की शुरूआत का एक प्रमाण था।


title: पेले

text: 1966 में, पेले और सांटोस टाका ब्रासिल की रक्षा करने में भी असफल रहे, क्यौंकि "ओ रेस के गोल फाइनल श्रंखला में क्रुज़ीरो से 9-4 से हार से बचने के लिये काफी नहीं थे। " हालांकि सांटोस ने 1967, 1968 और 1969 में कैम्पियोनाटो पालिस्टा जीता, पेले का योगदान सैंटिस्टास की "अब सीमित रह गई सफलता" में दिनोदिन कम होने लगा " .19 नवम्बर 1969 को पेले ने सभी स्पर्धाओं में अपना 1000 वां गोल बनाया. " ब्राज़ील के लिये यह बहुत प्रत्याशित क्षण था। " यह गोल, जिसे लोकप्रिय" रूप से ओ माइलेसिमो "(हजारवां) कहा जाता है, वास्को दा गामा के विरूद्ध एक मैच में किया गया, जब पेले ने मैराकाना स्टेडियम में पेनल्टी किक से स्कोर किया।"


title: पेले

text: पेले का कहना है कि उनका सबसे सुंदर गोल 2 अगस्त 1959 को रुआ जावारी स्टेडियम में साओ पालो के प्रतिद्वंदी जुवेंटस के खिलाफ एक कैम्पियोनाटो पालिस्टा मैच में हुआ था। चूंकि उस मैच का कोई विडियो रिकार्ड उपलब्ध नहीं है, पेले ने उस गोल का एक कम्प्यूटर अनुप्राणन बनाने को कहा. मार्च 1961 में पेले ने "गोल डी प्लाका" (फलक बनाने योग्य गोल) बनाया, जो उन्होंने मैराकाना में फ्लुमिनेंस के विरूद्ध किया, जिसे इतना दर्शनीय माना गया कि मैराकाना के इतिहास में "सबसे सुंदर गोल को समर्पित करते हुए एक फलक का निर्माण शुरू करवाया गया" .


title: पेले

text: पेले के उत्तेजक खेल और दर्शनीय गोल बनाने की ओर झुकाव ने उन्हें सारे विश्व में एक सितारा बना दिया. उनकी लोकप्रियता का पूरा लाभ उठाने के लिये उनकी टीम सांटोस ने कई अंतर्राष्ट्रीय दौरे किये. 1967 में नाइजीरियन गृहयुद्ध में लगे दो गुट 48 घंटों के लिये युद्धविराम करने के लिये सहमत हो गए ताकि वे पेले को लागोस में एक प्रदर्शन मैच में खेलते देख सकें.


title: पेले

text: 1972 सीजन के बाद (सांटोस के साथ उनका 17वां), पेले ने ब्राज़ीली क्लब फुटबॉल से अवकाश ले लिया, हालांकि वे आधिकारिक स्पर्धीय मैचों में यदा-कदा सांटोस के लिये खेलते रहे. दो वर्षों के बाद, वे अपने अर्धावकाश से उत्तर अमरीकी सॉकर लीग के न्यूयॉर्क कॉस्मॉस के लिये हस्ताक्षर करने के लिये निकले. हालांकि अब तक वह अपनी युवावस्था से काफी आगे निकल चुके थे, संयुक्त राज्य में फुटबॉल की महत्त्वपूर्ण रूप से बढ़ती सार्वजनिक जागरूकता और रूचि का श्रेय पेले को जाता है। उन्होंने क्लब के साथ अपने तीसरे और अंतिम सीजन में 1977 एनएएसएल (NASL) चैम्पियनशिप के लिये कॉस्मॉस का नेतृत्व किया।


title: पेले

text: 1 अक्टूबर 1977 को पेले ने अपने प्रख्यात करियर की समाप्ति कॉस्मॉस और सांटोस के बीच एक प्रदर्शन मैच में की. सांटोस सीटल साउंडर्स को 2-0 से हराने के बाद न्यूयार्क और न्यू जर्सी पहुंचे। यह मैच भीड़ से खचाखच भरे जायंट्स स्टेडियम में खेला गया और संयुक्त राज्य में एबीसी के "वाइड वर्ल्ड ऑफ स्पोर्ट्स" पर और सारे संसार में टेलिविजन पर दिखाया गया। पेले के पिता और पत्नी दोनो इस मैच में शामिल हुए. पेले ने मैच के पहले एक संक्षिप्त वक्तव्य दिया जिसमें उन्होंने भीड़ से अंग्रेजी का "लव" शब्द उसके साथ तीन बार कहने के लिये कहा. उन्होंने मैच का पहला आधा भाग कॉस्मॉस के लिये और दूसरा आधा भाग सांटोस के लिये खेला। रेनाल्डो ने गेंद के क्रासबार से विचलित होने के बाद किक मार कर नेट में पहुंचाकर सांटोस के लिये पहला गोल किया। फिर पेले ने एक सीधी ‘फ्री किक’ द्वारा अपना अंतिम गोल किया, जिसमें उन्होंने गेंद को कूद कर सामने आते सांटोस के गोलकीपर के पार पहुंचा दिया. आधे समय पर कॉस्मॉस ने पेले के नंबर 10 को अवकाश दे दिया. पेले ने अपनी कॉस्मॉस की कमीज अपने पिता को प्रदान कर दी, जिन्हें कॉस्मॉस के कप्तान वर्नर रॉथ अपने साथ मैदान में लेकर आए. दूसरे भाग में कॉस्मॉस के स्ट्राइकर रेमन मिफ्लिन, जिन्होंने पेले द्वारा टीम बदलने पर उनका स्थान लिया था, ने क्रास से विचलित हुई गेंद से गोल बनाया और कॉस्मॉस वह मैच 2-1 से जीत गया। मैच के बाद, पेले को कॉस्मॉस के खिलाड़ियों द्वारा गले लगा लिया गया, जिनमें उनके लंबे अर्से के प्रतिद्वंदी जियार्जियो चिनाग्लिया भी शामिल थे-फिर उन्होंने अपने बांए हाथ में अमरीकी ध्वज और दांए हाथ में ब्राज़ीली ध्वज लेकर मैदान का चक्कर लगाया. पेले को तुरंत कॉस्मॉस के कई खिलाड़ियों द्वारा उठा कर मैदान का चारों ओर ले जाया गया।


title: पेले

text: पेले का पहला अंतर्राष्ट्रीय मैच अर्जेंटाइना के विरूद्ध 7 जुलाई 1957 में खेला गया था जो वे 2-1 से हार गए थे। उस मैच में पेले ने ब्राज़ील के लिये अपना पहला गोल किया था जब वे 16 वर्ष और 9 महीने की उम्र में अंतर्राष्ट्रीय फुटबॉल में गोल करने वाले सबसे छोटी उम्र के खिलाड़ी बने.


title: पेले

text: विश्व कप में उनका पहला मैच 1958 फीफा विश्व कप के पहले दौर में यूएसएसआर (USSR) के विरूद्ध था, जो गैरिंचा, ज़िटो और वावा के साथ खेला गया कप का तीसरा खेल था। वे उस टूर्नामेंट के सबसे छोटी उम्र के खिलाडी थे और उस समय विश्व कप में खेलने वाले खिलाड़ियों में तब तक के सबसे कम आयु के खिलाड़ी थे। उन्होंने वेल्स के विरूद्ध क्वार्टरफाइनल में अपना पहला विश्व कप गोल किया, जो उस मैच का एकमात्र गोल था, जिसकी सहायता से ब्राज़ील सेमीफाइनल में पहुंच सका और जिससे 17 वर्ष और 239 दिनों की आयु में वे विश्व कप में गोल करने वाले सबसे छोटी वय के खिलाड़ी बने. सेमीफाइनल में फ्रांस के विरूद्ध, ब्राज़ील आधे समय पर 2-1 से आगे था और तभी पेले ने लगातार तीन गोल (हैट-ट्रिक) बनाए और विश्व कप के इतिहास में ऐसा करने वाले वे सबसे कम आयु के खिलाड़ी बन गए।


title: पेले

text: 19 जून 1958 को पेले 17 वर्ष और 249 दिनों की उम्र में किसी भी विश्व कप फाइनल मैच में खेलने वाले सबसे छोटी उम्र के खिलाड़ी बने. उन्होंने फाइनल में दो गोल किये जिसमें ब्राज़ील ने स्वीडन को 5-2 से हराया. उसका पहला गोल, जिसमें उन्होंने एक रक्षक के ऊपर से उछालकर सफाई से ‘वॉली शॉट’ लगाया था, विश्व कप के इतिहास में सबसे बढ़िया गोलों में से एक के रूप में चुना गया। जब मैच समाप्त हुआ तो वे मैदान में बेहोश हो गए और चिकित्सा कर्मचारियों द्वारा उनकी सुश्रूषा की गई। होश में आने के बाद वे विजय से अभीभूत थे और टीम के साथियों द्वारा बधाई देने के समय उनकी आंखें अश्रुपूरित थीं। उन्होंने टूर्नामेंट को चार मैचों में छह गोलों के साथ पूरा किया और रिकार्ड स्थापित करने वाले जस्ट फॉन्टेन के पीछे दूसरे स्थान के लिये वे बराबरी पर थे।


title: पेले

text: 1958 के विश्व कप में पेले ने 10 नंबर की टी-शर्ट पहनना शुरू किया जिसने उन्हें अमर बना दिया. हाल ही में यह ज्ञात हुआ है कि वह घटना एक कुसंगठन का परिणाम थी: नेताओं ने खिलाड़ियों के शर्टों के नंबर नहीं भेजे थे और फीफा ने पेले के लिये 10 नंबर की शर्ट का चुनाव किया था, जो उस समय एक स्थानापन्न खिलाड़ी के रूप में खेल रहे थे। उस समय की प्रेस ने पेले को 1958 कप की सबसे महान उपलब्धि के रूप में सराहा था।


title: पेले

text: 1962 विश्व कप के पहले मैच में मेक्सिको के विरूद्ध पेले ने पहला गोल बनाने में मदद की और फिर चार रक्षकों के आगे दौड़ कर दूसरा गोल बना डाला, जिससे उन्हें 2-0 की बढ़त मिल गई। चेकोस्लोवाकिया के विरूद्ध एक लंबी दूरी के शॉट की कोशिश करते समय वे जख्मी हो गए। इसके कारण वे टूर्नामेंट के शेष भाग में न खेल सके और कोच एवमोरे मोरीरा को उनकी टीम का सारे टूर्नामेंट का एकमात्र परिवर्तन करना पड़ा. उनके स्थान पर ऐमारिल्डो को लाया गया, जिसने बाकी के सारे टूर्नामेंट में अच्छा प्रदर्शन किया। फिर भी गैरिंचा ने नेतृत्व की भूमिका निभाई और ब्राज़ील को उनके दूसरे विश्व कप खिताब की ओर अग्रसर किया।


title: पेले

text: 1966 विश्व कप अन्य बातों के साथ, बल्गेरियन और पुर्तगाली रक्षकों द्वारा पेले पर किये गए खूंखार हमले के लिये याद किया जाता है। केवल तीन मैच खेल कर, ब्राज़ील प्रथम राउंड में बाहर हो गया। पेले ने बल्गेरिया के विरूद्ध पहला गोल एक ‘फ्री किक’ के जरिये किया, लेकिन बल्गेरियन खिलाड़ियों द्वारा सतत हमले के कारण आई एक चोट के कारण वह हंगरी के विरूद्ध दूसरे खेल में भाग न ले सके. ब्राज़ील वह खेल हार गया और हालांकि पूरी तरह से स्वस्थ न होने पर भी पेले को वापस पुर्तगाल के विरूद्ध अंतिम महत्वपूर्ण मैच के लिये बुला लिया गया। उस खेल में जोआओ मोरेस ने पेले को बुरी तरह से घायल कर दिया, लेकिन फिर भी रेफरी जार्ज मैक्काबे द्वारा उन्हें मैदान में रहने दिया गया। को मैच के शेष भाग में लंगड़ते हुए रहना पड़ा क्यौंकि उन दिनों स्थानापन्न खिलाड़ियों को लाने की अनुमति नहीं थी। उस खेल के बाद उन्होंने कसम खाई कि वे दोबारा विश्व कप में नहीं खेलेंगे, एक ऐसा निश्चय जो उन्हें आगे चल कर बदलना पड़ा.


title: पेले

text: पेले को राष्ट्रीय टीम में 1969 के शुरू में बुलाया गया तो, पहले तो उन्होंने इनकार कर दिया, लेकिन बाद में हामी भर दी और विश्व कप के छह प्रवेश मैचों में खेले और छह गोल बनाए. मेक्सिको में हुआ 1970 विश्व कप पेले का आखरी विश्व कप था। टूर्नामेंट के लिये गठित ब्राज़ील के दल में 1966 के दल की तुलना में कई बड़े परिवर्तन किये गए थे। गैरिंचा, निल्टन सांटोस, वाल्दीर पेरेरा, जाल्मा सांटोस और गिल्मार जैसे खिलाड़ी पहले ही अवकाश ग्रहण कर चुके थे, लेकिन फिर भी पेले, रिवेलिनो, जैरज़िन्हो, जेरसन, कार्लास अल्बर्टो टोरेस, तोस्ताओ और क्लोडोएल्डो से युक्त टीम को व्यापक रूप से हमेशा की सबसे महान फुटबॉल टीमों में से एक माना जाता है।


title: पेले

text: पहले मैच में, चेकोस्लोवाकिया के विरूद्ध पेले ने जेरसन के लंबे पास को अपने सीने से नियंत्रित करके और फिर गोल दाग कर ब्राज़ील को 2-1 की बढ़त दिलवाई. इस मैच में पेले ने गोलकीपर आइवो विक्टर के ऊपर से बीच की रेखा से बाल को उछालने का दुस्साहसी प्रयत्न किया और चेकोस्लोवाक गोल में गेंद पहुंचते-पहुंचते रह गई। ब्राज़ील ने अंततः वह मैच 4-1 से जीत लिया। इंगलैंड के खिलाफ मैच के प्रथमार्ध में, उन्होंने सिर से मार कर गोल बना ही लिया था, पर उसे गोर्डन बैंक्स ने दर्शनीय तरीके से बचा लिया। द्वितीयार्ध में, उन्होंने मैच के एकमात्र गोल को बनाने में जैरजिन्हो की सहायता की. रोमानिया के विरूद्ध, उन्होंने एक सीधी ‘फ्री किक’ द्वारा गोल बना कर स्कोर की शुरूआत की, जो उनके दांये पांव के बाहरी हिस्से से लगाया गया एक शक्तिशाली शॉट था। उस मैच में उन्होंने एक और गोल बनाकर स्कोर को 3-1 पर पहुंचा दिया. वह मैच ब्राज़ील ने 3-2 के अंतिम स्कोर से जीत लिया। पेरू के विरूद्ध क्वार्टरफाइनल में ब्राज़ील ने 4-2 से जीत हासिल की, जिसमें पेले ने तोस्ताओ को ब्राज़ील का तीसरा गोल बनाने में मदद की. सेमीफाइनल में, ब्राज़ील ने 1950 के विश्व कप फाइनल दौर के मैच के बाद पहली बार उरूग्वे का सामना किया। जिसमें जैरज़िन्हो ने ब्राज़ील को 2-1 से आगे कर दिया और 3-1 पर पहुंचने के लिये पेले ने रिवेलिनो की सहायता की. उस मैच में पेले ने अपने सबसे मशहूर खेलों में से एक का प्रदर्शन किया। तोस्ताओ ने पेले को एक सीधी गेंद दी और उरूग्वे के गोलरक्षक, लाडिस्लाओ मासुर्किएविच ने यह देख लिया। रक्षक पेले से पहले उस गेंद को लेने के लिये रेखा के बाहर दौड़ा, लेकिन पेले वहां पहले पहुंच गए और गेंद को छुए बिना, उसे रक्षक के आगे उसकी बांई ओर पहुंचा दिया, जबकि पेले दांयी ओर चले गए। पेले ने गोलरक्षक के सामने से घूमकर और गोल की तरफ पलटने के समय शाट लगा दिया, लेकिन शाट लगाते समय वे कुछ ज्यादा घूम गए जिससे गेंद गोल से जरा सा परे होकर निकल गई।


title: पेले

text: ब्राज़ील ने फाइनल में इटली के विरूद्ध खेला, जिसमें पेले ने इतालवी रक्षक टार्सिसियो बर्गनिच के ऊपर से सिर से मार कर पहला गोल बनाया. उन्होंने फिर जैरज़िन्हो और कार्लास अल्बर्टो के गोलों को बनाने में मदद की, जिसमें से दूसरा गोल एक प्रभावशाली सामूहिक खेल के बाद बनाया गया। ब्राज़ील ने वह मैच 4-1 से जीता, जिससे जूल्स रिमेट ट्राफी अनिश्चित काल के लिये उनके कब्जे में आ गई। बर्गनिच, जिसने पेले को मैच के समय चिन्हित किया था, को यह कहते उद्धृत किया गया, "मैने मैच के पहले अपने आप से कहा था कि "वह भी हर औरों की तरह हाड़-मांस का बना है – लेकिन मैं गलत था" ."


title: पेले

text: पेले का अंतिम अंतर्राष्ट्रीय मैच 18 जुलाई 1971 को युगोस्लाविया के विरूद्ध रियो डी जेनीरो में हुआ। पेले के मैदान में रहते हुए, ब्राज़ील की टीम का रिकार्ड था, 67 विजय, 14 अनिर्णीत और 11 पराजय और उन्होंने तीन विश्व कप जीते. पेले और गैरिंचा के मैदान में रहते ब्राज़ील ने कभी कोई मैच नहीं हारा था। गैरिंचा द्वारा हारा गया एकमात्र अंतर्ऱाष्ट्रीय मैच 1966 में हंगरी के विरूद्ध था, जिसमें पेले ने जख्मी होने के कारण नहीं खेला था।


title: पेले

text: पेले दक्षिण अमरीकी चैम्पियनशिप में भी खेले थे। 1959 की स्पर्धा में वे आठ गोलों के साथ सबसे अधिक स्कोर करने वाले खिलाड़ी थे, जब ब्राज़ील टूर्नामेंट में दूसरे स्थान पर रहा.


title: पेले

text: 21 फ़रवरी 1966 को पेले ने रोज़मेरी डॉस रेइस चॉल्बी से विवाह किया। उनकी दो पुत्रियां - केली क्रिस्टीना (13 जनवरी 1967) और जेनिफर (1978) – और एक पुत्र एडसन ("एडिन्हो" – नन्हा एडसन, 27 अगस्त 1970) है। इस युगल ने 1978 में तलाक ले लिया।


title: पेले

text: अप्रैल 1994 से पेले एक मनोवैज्ञानिक और गॉस्पेल गायिका एस्सीरिया लेमॉस सीक्सास से विवाहित हैं, जिसने 28 सितंबर 1996 को प्रजननवैज्ञानिक उपचार द्वारा जोशुआ और सेलेस्टे नामक जुड़वा बच्चों को जन्म दिया.


title: पेले

text: लंबे अर्से के मित्र और फैशन व्यवसायी जोस अल्वेस डी अराउजो द्वारा बनाई और अपनाई गई कम्पनी, प्राइम लाइसेंसिंग आजकल पेले ब्रांड का संचालन करती है, जिनमें प्यूमा एजी, पेलेस्टेशन, क्यूवीसी (QVC), फ्रीमेंटल मीडिया, पेले एल उओमो और पेले अरेना कॉफी हाउज़ेज़ आदि शामिल हैं।


title: पेले

text: फुटबॉल के बाद पेले के जीवन का सबसे खास क्षेत्र है, विभिन्न संस्थाओं के साथ उनका राजदूतात्मक कार्य. 1992 में पेले को पारिस्थिकी और पर्यावरण के लिये संयुक्त राष्ट्र का राजदूत नियुक्त किया गया।


title: पेले

text: उन्हें 1995 में क्रीड़ा के क्षेत्र में विशेष सेवाओं के लिये ब्राज़ील के स्वर्ण पदक से सम्मानित किया गया। ब्राज़ीली राष्ट्रपति फर्नांडो हेनरिक कार्दोसो ने उन्हें क्रीड़ा के विलक्षण मंत्री के पद पर नियुक्त किया और उन्हें युनेस्को सद्भावना राजदूत बना दिया गया। उस समय उन्होंने ब्राज़ीली फुटबॉल में भ्रष्टाचार को कम करने के लिये एक कानून प्रस्तावित किया, जिसे "पेले कानून" के नाम से जाना जाता है। पेले ने एक भ्रष्टाचार के मामले में लिप्त होने के आरोप के बाद 2001 में वह पद छोड़ दिया, हालांकि अभी तक कुछ भी सिद्ध नहीं हो पाया है। 1997 में उन्हें एक सम्माननीय नाइट कमांडर ऑफ दि आर्डर ऑफ दि ब्रिटिश एम्पायर बनाया गया।


title: पेले

text: पेले ने 2002 में प्रीमियर लीग क्लब फुलहैम के लिये स्काउट का कार्य किया। उन्हें 2006 फीफा विश्व कप फाइनलों के लिये प्रवेश के योग्य समूहों के लिये ड्रा निकालने के लिये चुना गया।


title: पेले

text: पेले ने कई आत्मकथाओं का प्रकाशन किया है, डाक्यूमेंटरी और अर्ध-डाक्यूमेंटरी फिल्मों में सितारे बने हैं और अनेकों संगीत रचनाएं बनाई हैं, जिनमें 1977 की फिल्म "पेले" का समूचा संगीत शामिल है। वे दूसरे विश्वयुद्ध के जर्मन युद्ध के कैदियों के शिविर से बच निकलने की कोशिश के बारे में बनाई गई 1981 की फिल्म "एस्केप टू विक्टरी" में, 1960 और 1970 के दशकों के अन्य फुटबॉल खिलाड़ियों सहित माइकेल केन और सिल्वेस्टर स्टालोन के साथ देखे गए।


title: पेले

text: पेले ने 2006 में एक बड़ी आत्मकथा की पुस्तक के सौदे पर हस्ताक्षर किये, जिसके फलस्वरूप यूके के विलास-पुस्तकों के प्रकाशक ग्लोरिया द्वारा निर्मित एक विराट आकार की 45 सेमी x 35 सेमी, 2500 इकाई की सीमित-एडिशन संग्रहणीय पुस्तक "पेले" का प्रकाशन किया गया, जो फुटबॉल की सर्वप्रथम "बड़ी पुस्तक" थी। पेले ने बीबीसी से लाइफटाइम अचीवमेंट अवार्ड प्राप्त किया और जून 2006 में, सुपरमाडल क्लाडिया शिफर के साथ 2006 के फीफा विश्व कप फाइनलों के उद्घाटन में सहायता की. पेले ने वियाग्रा के विज्ञापन और नपुंसकता के बारे में जानकारी बढ़ाने में भी मदद की है।


title: पेले

text: पेले नवंबर 2007 में दुनिया के सबसे पुराने फुटबॉल क्लब, शेफील्ड के इंटर मिलान के विरूद्ध खेले गए 150वें एनिवर्सरी मैच में विशेष अतिथि थे। इंटर ने वह मैच ब्रेमाल लेन में करीब 19000 लोगों के सम्मुख 5-2 से जीता. अपनी यात्रा के एक हिस्से के रूप में पेले ने एक प्रदर्शनी का उदाघाटन किया जिसमें 40 वर्षों में पहली बार मूल हस्तलिखित नियमों का जनता के सामने प्रदर्शन शामिल था।


title: पेले

text: 2009 में, उन्होंने डबल्यूआईआई (Wii) के लिये आर्केड फुटबॉल खेल के लिये यूबीसाफ्ट के साथ सहयोग किया और उस खेल में उसके खिलाड़ियों के प्रशिक्षक के रूप में भी सम्मिलित हुए.


title: पेले

text: 1 अगस्त 2010 को, पेले को मेजर लीग साकर में एक टीम उतारने के उद्धेश्य से पुनर्जीवित न्यूयॉर्क कॉस्मॉस (2010) के सम्माननीय अध्यक्ष के रूप में प्रस्तुत किया गया।


title: पेले

text: दिसंबर 2000 में, पेले और मैराडोना ने फीफा द्वारा दिये गए "शताब्दी के फीफा खिलाड़ी" के पुरस्कार की साझेदारी की. यह पुरस्कार मूल रूप से एक इंटरनेट पर किये गए चुनाव के मतों के आधार पर दिया जाना था, लेकिन जब ऐसा लगने लगा कि यह डियेगो मैराडोना के पक्ष में जाने वाला है, तो कई पर्यवेक्षकों ने शिकायत की कि चुनाव की इंटरनेट प्रकृति का अर्थ उन युवा दर्शकों की सीमित राय को हासिल करना था, जिन्होंने मैराडोना को तो खेलते देखा होगा, लेकिन पेले को नहीं. तब फीफा ने पुरस्कार के विजेता का चयन करने के लिये फीफा के सदस्यों की एक फुटबॉल – परिवार समिति नियुक्त की. उस समिति ने पेले को चुना. लेकिन चूंकि मैराडोना इंटरनेट चुनाव जीत रहा था, इसलिये उसे और पेले को साझेदारी में पुरस्कृत किये जाने का निर्णय किया गया।


title: पेले

text: पेले के गोलों का रिकार्ड अकसर 1363 खेलों में 1280 गोलों के रूप में प्रस्तुत किया जाता है। इस संख्या में पेले द्वारा गैर-स्पर्धात्मक क्लब मैचों में बनाए गए गोल भी शामिल हैं, उदा., पेले द्वारा सांटोस और न्यूयार्क कॉस्मॉस के साथ खेले गए अंतर्राष्ट्रीय दौरे और पेले द्वारा सशस्त्र सेनाओं के लिये ब्राज़ील में अपनी राष्ट्रीय सेवा के समय खेले गए कुछ खेल.


title: पेले

text: नीचे दी गई तालिकाएं पेले द्वारा सांटोस और न्यूयार्क कॉस्मॉस के लिये मुख्य क्लब स्पर्धाओं में बनाए गए प्रत्येक गोल को रिकार्ड करती हैं। ब्राज़ील में पेले के अधिकांश खेल करियर के दौरान कोई राष्ट्रीय लीग चैम्पियनशिप नहीं थी। 1960 के बाद से ब्राज़ीली फुटबॉल कॉनफेडरेशन को उस समय नए कोपा लिबेर्टाडोरेस, जो मोटे तौर पर यूरोपियन कप के तुल्य एक दक्षिण अमरीकी अंतर्राष्ट्रीय क्लब स्पर्धा थी, के लिये उच्च कोटि की प्रविष्टियां उपलब्ध करानी होती थीं। उन्हें ऐसा करने में सहायता के लिये सीबीएफ (CBF) ने दो राष्ट्रीय स्पर्धाओं का आयोजन किया: टाका डी प्राटा और टाका ब्रासिल. एक राष्ट्रीय लीग चैम्पियनशिप, कैम्पियोनाटो ब्रासिलियेरो, पहली बार 1971 में, पारम्परिक प्रांतीय व अंतर्प्रांतीय स्पर्धाओं, जैसे कैम्पियोनाटो पालिस्टा और टोर्नियो रियो-साओ पालो के साथ खेली गई।


title: पेले

text: पेले द्वारा किये गए लीग गोलों की संख्या 605 खेलों में 589 के रूप में सूचीकृत की गई है। यह संख्या पेले द्वारा निम्न घरेलू लीग-आधारित स्पर्धाओं में किये गए गोलों का योग है: कैम्पियोनाटो पालिस्टा, टोर्नियो रियो-साओ पालो, टाका डी प्राटा और कैम्पियोनाटो ब्रासिलियेरो. टाका ब्रासिल नॉकआउट आधार पर आयोजित एक राष्ट्रीय स्पर्धा थी।


title: सिलिका

text: सिलिका या सिलिकॉन डाईऑक्साइड (Silica, SiO2), खनिज सिलिकन और ऑक्सीजन के योग से बना है। यह निम्नलिखित खनिजों के रूप में मिलता है:


title: सिलिका

text: क्वार्ट्ज षड्भुजीय प्रणाली का क्रिस्टल बनता है। साधारणत: यह रंगहीन होता है पर अपद्रव्यों के विद्यमान होने पर यह भिन्न-भिन्न रंगों में मिलता है। इसकी चमक काँचाभ तथा टूट शंखाभ होती है। यह काँच को खुरच सकता है, इसकी कठोरता ७ है। इसका आपेक्षिक घनत्व २.६५ है।


title: सिलिका

text: सिलिका वर्ग के अन्य खनिजों के गुण भी क्वार्ट्ज से मिलते-जुलते हैं। पर नीचे दिए हुए गुणों की सहायता से इन खनिजों को सरलता से पहचाना जा सकता है। चाल्सीडानी को छूने पर मोम का सा अनुभव होता है, ऐगेट में भिन्न-भिन्न रंगों की धारियाँ पड़ी रहती हैं, फ्लिट खनिज को तोड़ने पर बहुत पैने किनारे उपलब्ध होते हैं। ओपल की कठोरता अपेक्षाकृत कम होती है - ५.५ से ६.५ तक, तथा आपेक्षिक घनत्व भी १.९ से २.३ तक होता है। ओपल के गुणों की यह भिन्नता इस खनिज के योग में विद्यमान जल के कारण है। इस खनिज में जल की मात्रा अधिक से अधिक १० प्रतिशत तक हो सकती है।


title: सिलिका

text: सिलिका का उपयोग भिन्न-भिन्न रूपों में होता है। बालू में विद्यमान छोटे-छोटे कण काँच तथा धात्विक उद्योगों, विशेषत: भट्ठियों के निर्माण में काम आते हैं। सिरेमिक सामानों के निर्माण में सिलिका काम आता है। तापरोधी ईंटें इससे बनती हैं। ताप परिवर्तन को यह सरलता से पूरक के रूप में सहन कर लेता है। यह खनिज, रंग तथा कागज उद्योग में काम आता है। शुद्ध, रंगहीन, क्वार्ट्ज क्रिस्टल से प्रकाशयंत्र तथा रासायनिक उपकरण बनाए जाते हैं। सिलिका से बनी बालू शिलाएँ मकान बनाने के पत्थरों के रूप में प्रयोग की जाती हैं।


title: सिलिका

text: इसके खनिज आग्नेय, जलज तथा रूपांतरित तीनों प्रकार की शिलाओं में मिलते हैं पर इनके आर्थिक निक्षेप पैगमेटाइट शिलाओं में, नसों तथा धारियों में और बालू में मिलते हैं।


title: सिलिका

text: मध्य प्रदेश के जबलपुर में शुद्ध बालू मिलता है। गया के राजगिरि पहाड़ियों, मुंगेर की खरकपुर पहाड़ियों, पटना के बिहारशरीफ, उड़ीसा के संबलपुर तथा बागरा के कुछ भाग में तापरोधी कार्यों के लिए उत्कृष्ट कोटि का स्फटिकाश्म (Quartzetes) प्राप्त होता है। राजस्थान के बूंदी, जयपुर जिले से सिलिका सैंड प्राप्त होती है


title: विश्वविद्यालय शिक्षा आयोग

text: भारत सरकार ने स्वतंत्रता प्राप्ति के बाद उच्च शिक्षा का स्तर बढ़ाने के लिए विश्वविद्यालय शिक्षा आयोग की स्थापना ४ नवम्बर १९४८ में की थी, इस आयोग के अध्यक्ष थे डॉ॰ सर्वपल्ली राधा कृष्णन


title: विश्वविद्यालय शिक्षा आयोग

text: भारतीय विश्वविद्यालय शिक्षा व्यवस्था की समस्याओं, तत्कालीन परिस्थितियों का अध्ययन, उनमें सुधार और भविष्य की आवश्यकता के अनुसार सुझाव देना था।


title: मलाशय

text: बृहदान्त्र के अन्तिम भाग को मलाशय (rectum) कहते हैं। मानव और कुछ अन्य स्तनधारियों का मलाशय सीधा (स्ट्रेट) होता है। मानव का मलाशय लगभग 12 सेमी. लम्बा होता है।


title: वीर लोरिक

text: वीर लोरिक, पूर्वी उत्तर प्रदेश की अहीर जाति का एक दिव्य चरित्र है। एस॰एम॰ पांडे ने इसे भारत के अहीर कृषक वर्ग का राष्ट्रीय महाकाव्य कहा है।


title: वीर लोरिक

text: लोरिकायन, या लोरिक की कथा, भोजपुरी भाषा की एक नीति कथा है। इसे अहीर जाति की रामायण का दर्जा दिया जाता है।


title: वीर लोरिक

text: "" जिस वक्त उत्तर प्रदेश के बलिया जिले के गौरा के रहने वाले वीर लोरिक ने 200 किमी दूर सोनभद्र के अगोरी स्टेट की रहने वाली मंजरी को अपना प्रेम प्रस्ताव दिया, तो मंजरी कई रातों तक सो नहीं सकी थी। मगर मंजरी को देखने के बाद लोरिक ने सोच लिया था कि वो मंजरी के अलावा किसी से ब्याह नहीं करेगा, उधर मंजरी के ख्यालों में भी दिन रात केवल लोरिक का मासूम चेहरा और बलशाली भुजाएं थी। लोरिक और मंजरी की दसवीं सदी की यह प्रेम कहानी आज भी समूचे उत्तर भारत के आदिवासी समाज के जीवन का हिस्सा है। वो इस प्रेम कहानी से न सिर्फ प्रेम करना सीख रहा है बल्कि अपनी संस्कृति और विरासत के प्रति जवाबदेह भी बना हुआ है।


title: वीर लोरिक

text: राजा की मंजरी पर बुरी निगाह थी। अहीर नायक लोरिक की कथा से सोनभद्र के ही एक अगोरी किले का गहरा सम्बन्ध है, यह किला आज भी मौजूद तो है मगर बहुत ही जीर्ण शीर्ण अवस्था में है। ईसा पूर्व निर्मित इस किले का दसवीं शती के आस पास खरवार और चन्देल राजाओं ने पुनर्निर्माण कराया था। दरअसल मंजरी अगोरी के रहने वाले मेहर नाम के ही एक अहीर की बेटी थी, जिस पर अगोरी के राजा मोलाभागत की निगाह थी जिसके बारे में कहा जाता है कि वो बेहद अत्याचारी थी। जब मेहर को बेटी के प्यार का पता चला तो वो भयभीत हो गया क्यूंकि उसे मोलाभागत के मंसूबों का पता था। मेहर ने लोरिक से तुरंत संपर्क किया और मंजरी से जिसका घर का नाम चंदा था तत्काल ब्याह करने को कहा।


title: वीर लोरिक

text: रक्त की नदी पार करके पहुंची लोरिक की बारातमाँ काली के भक्त लोरिक की शक्ति का अंदाजा इस बात से लगाया जा सकता है कि उनकी तलवार 85 मन की थी। युद्ध में वे अकेले हज़ारो के बराबर थे। लोरिक को पता था कि बिना मोलागत को पराजित किये वह मंजरी को विदा नहीं करा पायेगा। युद्ध की तैयारी के साथ बलिया से बारात सोन नदी तट के तक आ गयी । राजा मोलागत ने तमाम उपाय किये कि बारात सोन को न पार कर सके, किन्तु बारात नदी पार कर अगोरी किले तक जा पहुँची, भीषण युद्ध और रक्तपात हुआ। इतना खून बहा कि अगोरी से निलकने वाले नाले का नाम ही रुधिरा नाला पड़ गया और आज भी इसी नाम से जाना जाता है।


title: वीर लोरिक

text: तलवार से काट डाला चट्टानमोलागत और उसकी सारी सेना और उसका अपार बलशाली इंद्रावत नामक हाथी भी इस युद्ध में मारा गया आज भी हाथी का एक प्रतीक प्रस्तर किले के सामने सोंन नदी में दिखता है। लोरिक के साथ मोलागत और उसके कई मित्र राजाओं से हुए युद्ध के प्रतीक चिह्न किले के आस पास मौजूद है।मंजरी की विदाई के बाद डोली मौजूदा वाराणसी शक्तिनगर मार्ग के मारकुंडी पहाडी पर पहुंची। जहाँ पर नवविवाहिता मंजरी लोरिक के अपार बल को एक बार और देखने के लिए चुनौती दी और कहा कि कि कुछ ऐसा करो जिससे यहां के लोग याद रखें कि लोरिक और मंजरी कभी किस हद तक प्यार करते थे। लोरिक ने पूछा कि बोलो मंजरी क्या करूँ ?मंजरी ने लोरिक को एक विशाल चट्टान दिखाते हुए कहा कि वो अपने तलवार से इस चट्टान को एक ही वार में दो भागो में विभक्त कर दें - लोरिक ने ऐसा ही किया और अपनी प्रेम -परीक्षा में पास हो गएउस अद्भुत प्रेम का प्रतीक वो खंडित शिलाखंड आज भी मौजूद हैं जो उस प्रेम की कहानी कहानी कहता हुई बताते हैं कि मंजरी ने खंडित शिला से अपने मांग में सिन्दूर लगाया था।


title: वीर लोरिक

text: लोरिकी में कई छोटे छोटे राज्यो जो कि- अहीर और आदिवासीयो के है और इन लोगो में प्रायः पशुधन, भूमिधन, स्त्रीधन तथा शक्ति प्रदर्शन के लिए युद्ध होते हैं। इसमे अहीर द्विजात योद्धाओ के रूप में वर्णित है, जिनके लिए शादी के लिए अपहरण एक प्रथा है तथा शक्ति प्रदर्शन, वीरता, वफादारी, आदर्श व मान-सम्मान को मूल्यवान समझा जाता है। दूसरे लोक महाकाव्यों में दर्शित रीति के अनुरूप ही, यह काव्य के महानायक लोरिक के जीवन पर केन्द्रित है। लोरिकी के प्रसंगो पर क्षेत्रीय आधार पर कई स्थानीय संस्करण है, जिन्हे ग्रामीण अहीर अपनी जाति के इतिहास के रूप में देखते है क्योकि इसमे उनकी जाति में प्रचलित कई रीति रिवाज समाहित है। लोरिक को एतिहासिक महानायक व अहीरो के महान पूर्वज के रूप में देखा जाता है।


title: वीर लोरिक

text: यह कथा चंदा व एक अहीर लोरिक के प्रेम संबंधो के कारण पारिवारिक विरोध, सामाजिक तिरस्कार व लोरिक द्वारा उनका सामना करते हुये बच निकालने की घटनाओं के चारों तरफ घूमती है।


title: वीर लोरिक

text: हिन्दी के लोक साहित्य में लोरिक व चंदा की कथाओ का महत्वपूर्ण स्थान है। 14वी शताब्दी के पूर्व से ही लोरिक व चंदा की कथाए हिन्दी साहित्य में दर्ज है। 'चंदायन' नामक प्रथम हिंदवी प्रेम काव्य लिखने के लिए, सूफी कवि मौलाना दाऊद ने 1379 में लोरिक और चंदा के लोक महाग्रंथ को चुना था। मौलाना का मानना था कि 'चंदायन' एक दिव्य सत्य है तथा इसकी श्रुतियाँ, कुरान की आयतों के समतुल्य है।.


title: वीर लोरिक

text: लोरिक-कथा का उल्लेख इलियट ने भी किया है तथा उन्होने इस संदर्भ में अहीर जाति का प्रामाणिक इतिहास भी दिया है।


title: आनंद भवन

text: आनंद भवन, इलाहाबाद में स्थित नेहरू-गाँधी परिवार का पूर्व आवास है जो अब एक संग्रहालय के रूप में है। वस्तुतः यह एक अपेक्षाकृत रूप से नया भवन है, जब मोतीलाल नेहरू ने इस नए भवन का निर्माण करवाया और अपने पुराने आवास को कांग्रेस के कार्यों हेतु स्थानीय मुख्यालय बना दिया, पुराने आनंद भवन का नाम स्वराज भवन कर दिया गया इस नए आवास को आनंद भवन कहा जाने लगा।


title: आनंद भवन

text: नेहरू और इंदिरा गांधी के जीवन की कई महत्वपूर्ण घटनायें यहाँ घटित हुई। स्वतंत्रता आन्दोलन में इस स्थान का ऐतिहासिक महत्व रहा है।


title: आनंद भवन

text: ‘भारत छोड़ो’ आंदोलन का प्रारूप यहीं पर बना. यही नहीं तमाम ऐतिहासिक फ़ैसले या उनकी रूपरेखा यहाँ पर ही बनी.


title: आनंद भवन

text: 1857 के प्रथम विद्रोह में वफ़ादारी के लिए स्थानीय ब्रिटिश प्रशासन ने शेख़ फ़ैय्याज़ अली को 19 बीघा भूमि का पट्टा दिया जिसपर उन्होंने बंगला बनवाया.


title: आनंद भवन

text: 1888 को यह ज़मीन और बंगला जस्टिस सैय्यद महमूद ने ख़रीदा और फिर 1894 में यह जायदाद राजा जयकिशन दास ने ख़रीद ली.


title: आनंद भवन

text: मोतीलाल नेहरू ने 7 अगस्त 1899 में 20 हज़ार रुपए में 19 बीघे का बंगला राजा जयकिशन दास से ख़रीदा, जिस पर एक मंज़िल का विशाल भवन था.


title: आनंद भवन

text: शहर के पुराने नक्शे में अब मीरगंज का वह मकान नहीं बचा क्योंकि 1931 में सफायी अभियान के तहत नगर पालिका ने उसे गिरा दिया था.


title: आनंद भवन

text: ‘मेरी कहानी’ में नेहरू जी ने लिखा है कि ‘कड़ी मेहनत और लगन से वकालत करने का परिणाम यह हुआ कि मुक़दमें धड़ाधड़ आने लगे और ख़ूब रूपया कमाया.’


title: आनंद भवन

text: मोतीलाल जी ने आनंद भवन में और निर्माण कराया. आनंद भवन 1930 में स्वराज भवन बना दिया गया और नेहरू परिवार नए भवन यानी आनंद भवन में आ गया.


title: आनंद भवन

text: 1942 के आंदोलन में ब्रिटिश सरकार ने स्वराज भवन को ज़ब्त कर लिया और वह देश आज़ाद होने के बाद ही मुक्त हो सका.


title: आनंद भवन

text: 1948 में कांग्रेस का मुख्यालय इलाहाबाद से दिल्ली चला आया. आज़ादी के बाद पंडित नेहरू ने स्वराज भवन में अनाथ बच्चों का बाल भवन बना दिया और अन्य सांस्कृतिक कार्यों के लिए न्यास बना दिया.


title: आनंद भवन

text: विरासत में बचा आनंद भवन इंदिरा गाँधी ने भी प्रधानमंत्री बनने के बाद एक नवंबर, 1970 को जवाहरलाल नेहरू स्मारक निधि को सौंप दिया.


title: आनंद भवन

text: फ़िलहाल आनंद भवन और नेहरू परिवार के बारे में तमाम जानकारियाँ कहानी क़िस्सों के रूप में शहर के गली कूचों में पूछताछ करने पर मिलती है.


title: आनंद भवन

text: जो पीढ़ी दर पीढ़ी लोग एक दूसरे से सुनते आए हैं, लेकिन क़िस्सों से इतिहास नहीं बनता, जबकि आनंद भवन स्वतंत्रता संग्राम के इतिहास के पन्नों में स्वर्णिम अक्षरों में दर्ज हो चुका है.


title: आनंद भवन

text: समय का चक्र इतिहास बना रहा है. गाँधी परिवार आज भी उसका एक नायक है, लेकिन इलाहाबाद कहीं नींव का पत्थर भर रह गया है.


title: हर हर महादेव (2022 फिल्म)

text: हर हर महादेव 2022 की मराठा साम्राज्य के इतिहास से प्रेरित मराठी फिल्म है । ये पहली मराठी फिल्म है जो मराठी समेत हिंदी, तमिल, तेलुगु, कन्नड भाषाओं मे भी प्रर्दशित होने वाली है । इस फिल्म कलाकार सुबोध भावे, शरद केलकर मुख्य भूमिका मे है । हर हर महादेव फिल्म 25 अक्टूबर को पूरे भारत में प्रदर्शित होगी । यह फिल्म एक वास्तविक लड़ाई की प्रेरक कहानी के बारे में है जिसमें छत्रपति शिवाजी महाराज के मावला (यानी सैनीक) बाजी प्रभु देशपांडे के नेतृत्व में केवल 300 सैनिकों ने 12,000 मुघल सैनिकों से लड़ाई लड़ी और जीत हासिल की, भले ही उन्होंने अपनी जीत के लिए जीवन का भुगतान किया।


title: सन्धि (समझौता)

text: अन्तरराष्ट्रीय विधि के अन्तर्गत दो या अधिक देशों या अन्य अन्तरराषट्रीय संगठनों के बीच हुए करार (agreement) या समझौते को सन्धि (treaty) कहते हैं। जिनका स्वरूप अनुबंध के समान होता है तथा जिनके अनुसार संबंधित पक्षों के प्रति कुछ में परस्पर विधिवत् अधिकारकर्तव्य के दायित्व की सृष्टि होती है। अंतरराष्ट्रीय क्षेत्र में संधियों का वह स्थान है जो देशीय क्षेत्र में विधिनियमों का होता है। यह वह साधन है जिनके द्वारा विभिन्न राज्य अपने अंतरराष्ट्रीय जीवन का व्यवहार संतुलित करते हैं।


title: सन्धि (समझौता)

text: संधियाँ नाना प्रकार की होती हैं। अंतरराष्ट्रीय भाषा में संधि के अनेक पर्यायवाची हैं; इन्हें ट्रीटी, (अन्तरराष्ट्रीय) समझौता, प्रोटोकोल, कान्वेन्सन, एकॉर्ड तथा मेमोरैण्डम ऑफ् अन्डर्स्टैण्डिंग आदि नामों से भी जाना जाता है। इन अलग-अलग नामों के बावजूद अन्तरराष्ट्रीय विधि के अनुसार सभी सन्धि ही हैं। सन्धियों को मोटा-मोटी संविदा जैसा माना जा सकता है।


title: सन्धि (समझौता)

text: संयुक्त राष्ट्रसंघ अधिकारपत्र रचना जिसके द्वारा अनेक देशों ने मिलकर अंतरराष्र्टीय व्यवहार के मूल नियम नियोजित तथा घोषित किए; या किसी भू प्रदेश का एक देश द्वारा दूसरे देश को स्थानांतरण, जैसे अक्टूबर, 1954 ई. में फ्रांस एव भारत के मध्य "समर्पण" संधि द्वारा हुआ अथवा कोई सामरिक संबध स्थापना, जैसा "उत्तरी अटलांटिक संधि" द्वारा हुआ या किसी देश विशेष के तटस्थ रूप की घोषणा, जैसे लंदन संधि 1831 द्वारा वेल्जियम के संबंध में हुई।


title: सन्धि (समझौता)

text: संधि के नियमों के अनुसार संबंधित पक्ष आबद्ध हो जाते हैं। यह दायित्व-आबद्धता ही संधि का उद्देश्य होता है।


title: सन्धि (समझौता)

text: कोई देश जब एक बार संधि में सम्मिलित हो जाता है तो वह उसके दायित्व बंधन से तब तक मुक्त नहीं हो सकता जब तक संधि करनेवाले अन्य पक्षों से अनुमति न प्राप्त कर ले। संधि अनुबंधनों की अपेक्षा किए बिना अंतरराष्र्टीय जीवन नितांत अव्यवस्थित तथा विधिविहीन हो जाएगा। किंतु दुर्भाग्यवश बहुधा राज्य संधिनियमों का उल्लंघन करते हैं। आश्चर्य की बात यह है कि यह राज्य संधि उल्लंघन का अरोप कभी स्वीकार नहीं करते। कभी वे कहते हैं कि उनके कार्य से संधिनियमों का हनन ही नहीं हुआ, कभी यह स्पष्ट करने की चेष्टा करते हैं कि वह संधि उनपर लागू ही नहीं होती थी, कभी यह स्वीकार कर लेते हैं कि आपत्काल में उन्होंने उल्लंघन किया। किसी भी प्रकार कोई अंतरराष्ट्रीय, संस्था या समुदाय स्पष्टतया संधि की उपेक्षा स्वीकार नहीं करता, अतएव सिद्धांत रूप में संधिमान्यता सर्वथा स्वीकृत है।


title: सन्धि (समझौता)

text: संधि संबंध स्थापित करने के हेतु सर्वप्रथम एक प्रतिनिधि निश्चित करना आवश्यक होता है। इस प्रतिनिधि को जो राज्य नियुक्त करता है, वह उसे लिखित रूप में एक प्रतिनिधित्व "अधिकारपत्र" प्रदान करता है जिसके अनुसार वह देश की ओर से संधि वार्ता करने का अधिकारी हो जाता है। इस अधिकारपत्र को अंतरराष्ट्रीय भाषा में "संपूर्ण अधिकर" कहते हैं। अंतरदेशीय संधिवार्ता संबंधी अधिवेशन में सर्वप्रथम एक "संपूर्ण अधिकार समिति" बनाई जाती है जो सम्मेलन में आए सब प्रतिनिधियों के "संपूर्ण अधिकार" (प्रतिनिधित्व अधिकारपत्र) की जाँच करती है। तत्पश्चात् गोपनीय रूप से संधिवार्ता की शर्तों की चर्चा की जाती है। गोपनीयता सर्वथा वांछनीय है, जिससे संधि की अपरिपक्ववस्था का वादविवाद बाह्य जगत् में प्रचारित होकर संधिस्थापन में हानिकर न हो। सब प्रतिनिधि इस संधिवार्ता की प्रत्येक अवस्था पर अपने राज्यों को सूचित करते रहते हैं तथा उनका परामर्श लेते रहते हैं। प्रतिनिधियों के हस्ताक्षरों द्वारा संधिवार्ता का रूप पूर्ण हो जाता है। तत्पश्चात् प्रत्येक संबंधित राज्य के पौर विधान के अनुसार यदि आवश्यक हो तो यह संधिपत्र उस देश के राजकीय पुष्टीकरण के लिए भेज दिया जाता है। सिद्धांतत: राज्य के प्रधानाध्यक्ष अथवा सरकार द्वारा प्रतिनिधि के हस्ताक्षर का समर्थन ही पुष्टीकरण माना जाता है किंतु आधुनिक व्यवहारप्रणाली के अनुसार यह पुष्टीकरण बहुत महत्वपूर्ण हो गया है।


title: सन्धि (समझौता)

text: पुष्टीकरण की व्यवस्था इस कारण लाभकारी है कि इससे संबंधित पक्षों की सरकारों को संधिप्रस्ताव पर अंतिम पुनर्विचार का अवकाश तथा जनमत टटोलने का अवसर मिल जाता है। विश्व में जब राजतंत्रवाद की मान्यता थी, तब संधिप्रस्तावों का अनुमोदन स्वभावतया राजा द्वारा होता था। वर्तमान युग में भी इंग्लैंड तथा इटली में राजा, जापान में सम्राट्, फ्रांस, जर्मनी तथा संयुक्त राष्ट्र अमरीका में राष्ट्रपति के नाम पर संधिप्रस्ताव निर्मित एवं उनके द्वारा अनुमोदित होते हैं। पाश्चात्य जनतंत्रवादी संविधानों के अनुसार संधि पुष्टीकरण के लिए यह अनिवार्य है कि कार्यकारिणी के प्रधान की स्वीकृति के अतिरिक्त किसी रूप में विधायिनी सहमति भी प्राप्त की जाए। उदाहरणार्थ संयुक्त राष्ट्र अमरीका में संधि की पुष्टि तब होती है जब राष्ट्रपति की स्वीकृति तथा 2/3 उपस्थित सेनेटरों की सहमति प्राप्त हो जाए। फ्रांस में सब संधिप्रस्तावों के विषय में नहीं किंतु कुछ विशेष महत्वपूर्ण संधियों की पुष्टि के लिए नियम है कि "सेनेटरों एवं डेपुटीज" का बहुमत प्राप्त हो। ब्रिटेन में सिद्धांत रूप से सम्राट् को संधि-पुष्टीकरण में पार्लिमेंट की स्वीकृति प्राप्त करना अनिवार्य नहीं है, किंतु व्यवहार में कुछ दूसरी ही प्रथा है। सारे महत्वपूर्ण संधिप्रस्ताव अनुमोदन के पूर्व "हाउस ऑव कामंज" के समक्ष सहमति प्राप्त करने के लिए रख दिए जाते हैं। स्विटजरलैंड में कुछ विशेष संधिप्रस्ताव, पुष्टीकरण के पूर्व "जनमत ग्रहण" के लिए सर्वसाधारण जनता के सम्मुख भी रखे जा सकते हैं। भारत की संवैधानिक प्रणाली के अनुसार संधिप्रस्ताव संसद् में केवल सूचनार्थ रख दिए जाते हैं, अन्य कोई क्रिया आवश्यक नहीं होती। एकशास्तृत्व के अंतर्गत पुष्टीकरण एकांगी रूप से कार्यकारिणी द्वारा संपन्न होता है।


title: सन्धि (समझौता)

text: पुष्टीकरण के पूर्व किसी भी संबंधित राज्य की कार्यपालिका या विधानमंडल कुछ संशोधन या संरक्षण उपांग प्रस्ताव में रख सकते हैं किंतु इनकी बाध्यता तब तक मान्य नहीं होती जब तक अन्य सबंधित पक्ष उन्हें स्वीकार न कर लें। इन संरक्षण उपांगों द्वारा पक्षविशेष प्रस्ताव के कुछ नियमों से अपने को मुक्त रख सकते हैं, अथवा किसी नियमविशेष को संशोधित रूप में या किसी विशेष अर्थ में मानकर भी संधि को स्वीकार कर सकते हैं।


title: सन्धि (समझौता)

text: पुष्टीकरण पूर्ण हो चुकने पर पक्षों में पुष्टीकरणपत्रों का परस्पर विनिमय होता है। जब संधि बहुपक्षीय होती है तो सब पुष्टीकरणपत्र उस देश के वैदेशिक विभाग में रख दिए जाते हैं जहाँ संधि अधिवेशन की बैठक हुई हो। यदि संधि अंतर्राष्ट्रीय संघ के तत्वावधान में हुई हो तो सब पुष्टीकरणपत्र संघ के सचिवालय में रखे जाते हैं। संघ के घोषणापत्र के अनुसार यह अनिवार्य है कि संघ का कोई भी सदस्य जब कोई संधि करे तो संघ सचिवालय द्वारा उसका पंजीयन तथा प्रकाशन करवाए। इसका उद्देश्य केवल यही है कि राज्यों में परस्पर गुप्त समझौते न होने पाएँ। पुष्टीकरण विनिमय के उपरांत संधि पूर्णरूपेण प्रभावशील हो जाती है। साधारणतया जब तक कोई अन्य तिथि निश्चित न की गई हो, हस्ताक्षर तिथि से ही संधि लागू की जाती है। तदुपरांत अन्य राज्य भी संधि अंगीकार कर सकते हैं किंतु इसके लिए मूल संधिकारों की सहमति आवश्यक होती है।


title: सन्धि (समझौता)

text: अंतिम सीढ़ी है संधि का वस्तुत: कार्यान्वित न होना, जो विभिन्न राज्यों के पौर विधान (सिविल ला) से नियंत्रित होता है। इस विषय में संयुक्त राष्ट्र अमरीका में राष्ट्रपति की ओर से औपचारिक उद्घोषणा पर्याप्त होती है। इंग्लैंड तथा भारत में संसद् द्वारा संधियों का विधिवत् समाविष्ट होना अनिवार्य है।


title: सन्धि (समझौता)

text: संधि का समापन कई प्रकार से हो सकता है। प्राय: यह संधि के स्वरूप पर निर्भर करता है। निश्चित अवधि समाप्त हो जाने के कारण, संधि के नियमों की पूर्ति हो जाने पर, अथवा मूल पक्षों में से एक देश की विनष्टि के कारण, या किसी नवीन संधियोजना द्वारा जो पूर्वस्थित संधि को स्पष्ट रूप से अवक्रमित करती हो, - इन सभी अवस्थाओं में स्वभावत: संधि का समापन हो जाता है। वस्तुस्थिति में प्राणभूत परिवर्तन होना भी संधि की अमान्यता उत्पन्न कर सकता है, किंतु यह स्पष्ट नहीं कि इस प्रकार की अमान्यता केवल एक पक्ष के मत से सिद्ध हो सकती है अथवा नहीं। युद्ध की घोषणा होते ही स्वभावत: युध्यमान देशों की पारस्परिक समस्त राजनीतिक संधियों का समापन हो जाता है, अन्य सब प्रकार की संधियों की क्रियात्मकता युद्धकाल के लिए स्थगित कर दी जाती है तथा वे समझौते मान्य रह जाते हैं जो विशेषतया युद्धकालीन व्यवहार से संबंधित हों। इसके अतिरिक्त सधिकारों की पारस्परिक सहमति से भी किसी संधि का समापन हो सकता है। कोई एक पक्ष भी अन्य पक्षों को सूचित कर संधि अनुबंधन से विलग हो सकता है, इस स्थिति में केवल उस पक्ष की ओर से संधि समापन होता है, किंतु इस प्रकार का समापन तुरंत ही कार्यान्वित नहीं हो जाता। अन्य पक्षों को सामयिक सूचना के उपरांत कुछ निश्चित अवधि मिलती है जिसमें वह विभक्त पक्ष से व्यवहारसंतुलन व्यवस्थित कर सके, अन्यथा ऐसा आकस्मिक परिवर्तन समस्त संबंधित पक्षों के पूर्वनियोजित व्यवहारों को अवश्य ही अव्यवस्थित और असंतुलित कर दे।


title: सन्धि (समझौता)

text: यह स्पष्ट है कि वर्तमान अंतरराष्ट्रीय समाज इतना गतिमान है कि उसमें राजनीतिक संधियाँ कभी सततमान्य या अपरिवर्तनशील नहीं हो सकतीं। विश्वकुंटुंब में राज्यरूपी इकाइयों का ऐसा स्वरूप है कि नित्य उनकी दलगत स्थितियाँ पारस्परिक लाभ हानि के दृष्टिकोण को लेकर बदलती रहती हैं। ऐसे परिवर्तनशील समाज में सततमान्य समझौते कैसे संभव हो सकते हैं? इसकी चेष्टा मात्र राजनीतिक वस्तुस्थिति तथा संधिनियमों में सदा संघर्ष उत्पन्न करेगी। अतएव समस्त संधियोजनाओं का सामयिक संशोधन नितांत आवश्यक है जिससे परिवर्तित राजनीतिक दशाओं और संधिनियमों में सदा संघर्ष उत्पन्न करेगी। अतएव समस्त संधियोजनाओं का सामयिक संशोधन नितांत आवश्यक है जिससे परिवर्तित राजनीतिक दशाओं और संधिनियमों में संतुलन बना रहे ओर कोई पक्ष अवैध रूप से इनका समापन अथवा उल्लंघन न करे। इस दृष्टिकोण को लक्ष्य कर बहुधा संधियोजनाओं में संशोधन करने की अनुमति तथा प्रणाली भी दी जाती है। अधिकतर समस्त संधिकारों की सहमति से संशोधन किए जाने की प्रथा है, किंतु 1945 ई. से एक नवीन प्रणाली आरंभ हुई है जिसे अनुसार यदि संशोधन अंतरराष्ट्रीय समाज के हित में हो तो सर्वसम्मति नहीं, केवल पक्षों के बहुमत से भी संशोधन क्रियात्मक हो सकता है।


title: सन्धि (समझौता)

text: यह कहना अत्युक्ति नहीं कि वर्तमान संधियोजनाओं ने अंतरराष्ट्रीय क्षेत्र की अनेक विरोधात्मक अभिरुचियों में शांतिपूर्ण संतुलन प्रस्तुत कर एक प्रकार का वैधानिक अनुशासन उत्पन्न कर दिया है। संधिनियमों द्वारा अनेक अंतरराष्ट्रीय विवादों का स्पष्टीकरण और समाधान हुआ है, तथा विश्व के समस्त राज्यों की सुरक्षा कुछ सीमा तक सुरक्षित हो गई है। जब तक अंतरराष्ट्रीय विधान परिषद् का स्वप्न विश्वसमाज में साकार नहीं हो जाता उस समय तक अंतरराष्ट्रीय संबंधों की सुव्यवस्था संधि द्वारा होना अनिवार्य एवं निश्चित है।


title: अररिया जिला

text: ब्रिटिश काल के दौरान, क्षेत्र जहां श्री फोर्ब्स का बंगला स्थित था, उसे “आवासीय क्षेत्र” कहा जाता था, जो कि लोगों को आर एरिया में संक्षिप्त किया गया था। समय के साथ आर एरिया उच्चारण से अररिया जिला का नाम का अधिग्रहण हुआ।


title: अररिया जिला

text: 1964 में तत्कालीन पूर्णिया जिला का वर्तमान समय में जिला का क्षेत्र अररिया उपखंड बन गया। अररिया जिला जनवरी 1990 में पूर्णिया प्रमंडल के तहत प्रशासनिक जिला बना ।


title: अररिया जिला

text: अररिया जिला में 2830 वर्ग किलोमीटर का क्षेत्रफल है। अररिया जिला की प्रमुख नदियां कोसी, सुवाड़ा, काली, परमार और कोली हैं। अररिया जिला की अर्थव्यवस्था मुख्य रूप से कृषि पर निर्भर करती है। इस जिला का मुख्य कृषि उत्पादन धान, मक्का और जूट हैं।


title: अररिया जिला

text: विश्व का सबसे ऊँँची खड़़गेेश्वरी काली मंदिर अररिया मेें ही स्थित है। इस मंदिर का महान साधक श्री नानू बाबा हैैं।


title: अररिया जिला

text: जिला मुख्यालय से लगभग 40 km की दूरी पर स्थित सुन्दरनाथ धाम (सुंदरी मठ) है, जहाँ की बिहार का सबसे ऊंचा शिवलिंग है। कहा जाता है की महाभारत के समय जब पांडव अज्ञात वास के दौरान विराट राजा के दरबार में छिप कर रहे थे तो कुंती के साथ पाँचों पांडव यहीं पे शिवलिंग का पूजा करने आते थे ।


title: अररिया जिला

text: फारबिसगंज का ऐतिहासिक सुल्तान पोखर शहर का मुख्य नदी है। अररिया जिले में कुसियारगांव पार्क स्थित है जो बिहार इकलौता बायोडायवर्सिटी पार्क है।


title: अररिया जिला

text: 2011 की जनगणना के अनुसार, अररिया जिला की आबादी 28,11,569 है। जिला की जनसंख्या घनत्व 993 प्रति व्यक्ति प्रति वर्ग किलोमीटर है 2001-2011 के दशक में इसकी जनसंख्या वृद्धि दर 30% थी | अररिया में प्रत्येक 1000 पुरुषों के लिए 921 महिलाओं की लिंग अनुपात और 55.55% साक्षरता दर है।


title: अररिया जिला

text: नेपाल की तराई से सटा हुआ यह ज़िला पहले पूर्णिया का हिस्सा था जिसे 14 जनवरी 1990 में पूर्ण रूप से ज़िला बना दिया गया। यह ज़िला प्रसिद्ध हिंदी साहित्यकार फणीश्वरनाथ रेणु की कर्मभूमि रहा है।


title: अररिया जिला

text: 2011 की जनगणना के अनुसार, अररिया जिला की आबादी 28,11,569 है। जिला की जनसंख्या घनत्व 993 प्रति व्यक्ति प्रति वर्ग किलोमीटर है 2001-2011 के दशक में इसकी जनसंख्या वृद्धि दर 30% थी | अररिया में प्रत्येक 1000 पुरुषों के लिए 921 महिलाओं की लिंग अनुपात और 53.53% साक्षरता दर है।


title: अररिया जिला

text: 2017 बाढ़ से उत्तर बिहार के 19 जिलों पर 514 लोगों की मृत्यु हुई, जिसमें अररिया जिले में अकेले 95 लोगों की मृत्यु हुई। बाढ़ ने अररिया में 18 साल से 215 लोगों का दावा किया है, जिनमें से 2016 में 61।


title: अररिया जिला

text: अररिया जिला की अर्थव्यवस्था मुख्य रूप से कृषि पर निर्भर करती है। इस जिला का मुख्य कृषि उत्पादन धान, मकई और पटसन है।


title: अश्विनी

text: नक्षत्रों में सबसे पहला नक्षत्र (जिसमें तीन तारे होते हैं) एक अप्सरा जो बाद में अश्विनी कुमारों की माता मानी जोने लगी सूर्य पत्नी जो कि घोड़ी के रूप में छिपी हुई थी। सूर्य की पत्नी अश्विनी के यमराज पुत्र। जीवन को व्यवस्थित करने के लिए यदि हम अंतरिक्ष का सहारा लेते हैं, ग्रह-नक्षत्रों पर आश्रित होतें हैं तो इसी परा ज्ञान को ज्योतिष विद्या कहते हैं। मानव शरीर दस अवस्थाओं में विभक्त है भ्रूण शिशु किशोर तरूण गृहस्थ प्रवासी भृतक प्रौढ जरठ एवं मुमूर्षु। इन विभिन्न अवस्थाओं से होता हुआ यही शरीर पूर्णता को प्राप्त होता है। जन्मकाल में ग्रह-गोचर जिस स्थिति में होते हैं वैसा ही फल हमें सारे जीवन भोगना पड़ता है। नवग्रह- सूर्य चन्द्र मंगल बुध बृहस्पति शुक्र शनि राहु केतु हमारे नियामक है इन्हें मार्ग निर्धारक, प्रेरक, नियोजक, द्रष्टा, विधाता, स्वामी इत्यादि शब्दों में पिरोया जा सकता है। ये ग्रह बारह राशियों में विचरण करते रहते हैं मेष वृष मिथुन कर्क सिंह कन्या तुला वृश्चिक धनु मकर कुम्भ और मीन में तब इनके अपने पृथक् पृथक्, स्वभाव एवं प्रभाव के वशीभूत होकर ग्रह अलग-अलग फल देते हैं।


title: अश्विनी

text: नक्षत्रों की चर्चा करें तो इनकी व्यापकता अपार है इनके प्रत्येक चरण का पृथक आख्यात है। वैदिक साहित्य में नक्षत्रों का बड़ा सूक्ष्म विश्लेषण है।


title: अश्विनी

text: प्रयोगात्मक दृष्टि से वैज्ञानिकों की अनुसंधानिक उत्सुकता की शान्ति के लिए इसमें पर्याप्त भण्डार है, वैदिक ज्योतिष के मूलाधार में नक्षत्र ही हैं वेद में नक्षत्रों को उडू, रिक्ष, नभ, रोचना, तथा स्त्री पर्याय भी कहा गया है। ऋग्वेद के अनुसार 01.50.2 तथा 6.67.6 में जिस लोक का कभी क्षय नहीं होता उसे नक्षत्र कहा गया है, यजुर्वेद में नक्षत्रों को चन्द्रमा की अप्सरा कहा गया है। तैत्रीय ब्राह्मण का कथन है कि सब नक्षत्र देव ग्रह हैं, जो यह जानता है वह गृही और सुखी होता है ये रोचन है, शोभन है, तथा आकाश को अलंकृत करते हैं। इनके मध्य में सूक्ष्म जल का समुद्र है, ये उसे तरते हैं, तारते हैं, इसीलिये तारा और तारक कहे जाते हैं।


title: अश्विनी

text: तैत्तरीय संहिता एवं तैत्तरीय ब्राह्मण में अनेंक स्थलों पर सत्ताईस नक्षत्रों का उनके स्वामियों के सहित उल्लेख है। चन्द्रमा को नक्षत्रों का स्वामी भी कहा गया है, नक्षत्राणामधि पुन: चन्द्र:, चन्द्रमा को नक्षत्र मण्डल की एक परिक्रमा करने में लगभग 271/2 दिन लगते हैं। इसीलिये नक्षत्र 27 या 28 मानें गये हैं। चूँकि पक्ष 24 और नक्षत्र 27 इसलिये 27 नक्षत्रों के 24 नाम ही रखे गये थे। किन्तु फाल्गुनी आषाढ़ा और भाद्रप्रद तीन नक्षत्रों के दो-दो बराबर भाग करके पूर्वा एवं उत्तरा तीन नक्षत्र और बढ़ाकर 27 की संख्या कर दी गयी। उत्तरा आषाढ़ा एवं श्रवण की कुछ घटियों से अभिजित नक्षत्र का नाम देकर 28 नक्षत्र भी कहीं कहीं ज्योतिष शास्त्र में प्रयुक्त होने लगे। सतपथ ब्राह्मण में भी नक्षत्रों को समस्त देवताओं का घर नक्षत्र लोक ही है ऐसा कहा गया है-


title: अश्विनी

text: नक्षत्र शब्द की निष्पत्ति कपते हुये महर्षि यास्क कहते हैं कि- नक्षत्रे गति कर्मण अर्थात जिस का कभी क्षय नहीं होता वे नक्षत्र हैं। इसी प्रसंग में रिक्ष शब्द निवेचन भी प्राप्त होता है।


title: अश्विनी

text: अर्थात ये तारे नक्षत्र रूप में उन्नत स्थान में बैठे हुये रात्रि में दिखायी देते थे। वे दिन में कहाँ विलीन हो गये। चन्द्रमा भी प्रकाशित होता है, किन्तु वपूण का नियम अटल है। अन्यत्र ऋग्वेद में कहा गया है कि सब दर्शी सूर्य के प्रकट होते हैं नक्षत्रादि सिद्ध चूर के समान छिप जाते हैं-


title: अश्विनी

text: ऋग्वेद के दशम मण्डल के पचासीवें सूक्त में कहा गया है कि चन्द्रमा नक्षत्रों के मध्य विचरण करता है, इससे इसमें सोमरस रखा है-


title: अश्विनी

text: आगे इसी में यह वर्णन मिलता है कि देवताओं ने नक्षत्रों से आकाश को उसी प्रकार सुसज्जित किया जिस प्रकार काले घोड़े को स्वर्ण के आभूषणों से अलंकृत किया जाता है। उन्होंने प्रकाश को दिन के लिये तथा अन्धकार को रात्रि के लिये नियन्त्रित किया। वृहस्पति ने पर्वत को विदीर्ण कर गौरूपी धन को प्राप्त किया-


title: अश्विनी

text: इसी वेद के एक मन्त्र का कथन है कि वरूण पहिया युक्त है, जिन्होंने विस्तृत द्यावा पृथ्वी की स्थापना की, इन्होंने ही आकाश और नक्षत्रों को प्रेरित कर पृथ्वी को प्रशस्त किया-


title: अश्विनी

text: अर्थात् अश्विनी नक्षत्र में जन्म हो तो मनुष्य श्रृंगार प्रिय, अलंकार प्रेमी, सुन्दरतनु, आकर्षक, आकृतिवाला, सब लोगों का प्यारा, कार्य करने में चतुर तथा अत्यंत बुद्धिमान होता है। एक मान्यता यह भी है-


title: अश्विनी

text: अश्विनी नक्षत्र में उत्पन्न मनुष्य सुन्दर, भाग्यवान्, कार्य में कुशल, स्थूल शरीर, धनवान् और लोकप्रिय होता है।


title: अश्विनी

text: विहित कार्यों को बतलाते हुए ऋृषि कहते हैं कि वस्त्रधारण, उपनयन, क्षौरकर्म, सीमन्त, आभूषण क्रिया, स्थापनादिकर्म, अश्वादि वाहनकर्म, कृषि, विद्या कर्म आदि अश्विनी नक्षत्र में करना शुभद होता है।


title: अश्विनी

text: यह तो स्पष्ट ही है कि अश्विनी नक्षत्र के स्वामी अश्वनीकुमार हैं नाड़ी- आदि, गण-देवता, राशि स्वामी-मंगल, योनि-अश्व, वश्य-चतुष्पद, वर्ण-क्षत्रिय, राशि-मेष तथा अक्षर हैं चू चे चो ला। इस तरह यह सर्वसुखकारक. तारक कारक नक्षत्र है।


title: अश्विनी

text: कूर्मचक्र के आधार पर अश्विनी नक्षत्र इशान दिशा को सूचित करता है। इशान कोण से होन वाली घटनाओं या कारणों के लिए किसी भी स्थान में अश्विनी नक्षत्र ग्रहाचार जबाबदार हो सकता है। देश प्रदेश का फलादेश करते समय इशान कोण के प्रदेशों के बारे में अश्विनी नक्षत्र के द्वारा विचार किया जा सकता है।


title: अश्विनी

text: पौराणिक मान्यता के अनुसार अश्विनी कुमार के पिता सूर्य एवं माता शंग द्वारा दो भाइयों की जोड़ी अश्विनी कुमार को जन्म दिया था। इस परिकथा के अनुसार अश्विनी कुमार स्वर्ग से तीन पहिये वाले घोड़ों से सुते रथ द्वारा स्वर्गारोहण कर रहे हैं। ऐसा सूचित किया गया है जिसके द्वारा हम इस नक्षत्र में जन्मे जातक वौद्धिक रूप से सुदृढ़, विकाशशील निरन्तर प्रगति करने वाले शक्तिशाली एवं भ्रमणशील होने की सम्भावना रहती है। इस नक्षत्र के जातक मिलिटरी, पुलिस, संरक्षण से सम्बन्धित कार्यभार एवं अन्य व्यवस्थाओं मे ज्ञान और बुद्धि के साथ व्यवसायों में विशेष रूचि देखी जाती है।


title: अश्विनी

text: अश्विनी नक्षत्र से अश्व द्वारा सवारी, वाहन के रूप में विचार कर सकते है। इस कारण नक्षत्र में वाहन तथा ट्रांसपोर्ट के व्यवसाय के साथ जोड़ा जाता है।


title: अश्विनी

text: अश्विनी नक्षत्र के मानव जीवन पर निम्न प्रभाव पड़ते है- तन्दुरूस्त शरीर, लाल आंखे, आगे निकले हुए दांत एवं चेहरे पर किसी भी प्रकार के निशान दिखायी देते हैं। अश्विनी नक्षत्र के जातक इष्र्याखोर, शौकीन, निर्मय और स्त्रियों में आसक्त होता है।


title: अश्विनी

text: अश्विनी नक्षत्र में सिर में दर्द, आंख, चमड़ी के दर्द से पीड़ा रहती है एवं सवारी, घुड़सवारी से सम्बन्धित व्यवसाय, ट्रान्सपोर्टेशन, मशीनरी के रूप में कार्य करते हैं।


title: अश्विनी

text: इस नक्षत्र में जन्मी स्त्रियां सुन्दर, धनधान्ययुक्त श्रृंगार में रूचि, मृदुभाषी सहनशील, मनोहर, बुद्धिशाली तथा बड़ों गुरू, माता-पिता और देवी-देवताओं में आस्था रखनेवाली होती है।


title: अश्विनी

text: अश्विनी नक्षत्र जब शुभ ग्रहों से युत या संबन्धित हो तो जातक को शुमत्व प्रदोन करती है इसके विपरीत अशुभ तत्व और तद्संबंधी रोग, बिडम्बना या मुश्किलों का अनुभव कराती है। ऐसे में अधिकतर मस्तक की चोट, मज्जातुंत की बिमारी तथा दिमाग को हानि पहुँचने वाले रोगों में चेचक, मलेरिया तथा कभी-कभी लकवे के योग बनते पाये गये हैं अश्विनी नक्षत्र के जातक सर्वसामान्य एवं रूचिकर होते हैं। इस नक्षत्र का स्वमी ग्रह मंगल है योग, विष्कुभं, जाति-पुरुष, स्वाभाव-शुभ, वर्ण वैश्य तथा विंशोत्तरी दशा अधिपति ग्रह केतु है।


title: अश्विनी

text: अश्विनी नक्षत्र का गणितीय विस्तार 0 राशि 0 अंश 0 कला से प्रारंभ होकर 0 सराशि 13 अंश 20 कला तक होता है। इस नक्षत्र का रेखांश है। 0 राशि 10 अंश 6 कला से 47 विकला। क्रान्तिवृत से नक्षत्र की दूरी 8 अंश 28 कला 14 विकला उत्तर तथा विषुवत रेखा से 20 अंश 47 कला 36 विकला उत्तर होता है।


title: अश्विनी

text: अश्विनी नक्षत्र तीन तारों से मिलकर बना है। इसकी आकृति अश्वमुख की भांति है। उत्तर-पूर्व का उल्का तारा हमल है परन्तु अश्विनी नक्षत्र का प्रमुख योग तारा मध्य का बीटा है। प्राचीन काल में बीटा व गामा तारों को अश्वयुज नाम दिया गया था। इन तारों को प्रात:काल पूर्व दिसा में अप्रैल माह के मध्य में उदय होते देखा जा सकता है तथा दिसम्बर माह में रात्रि के नौ बजे से ग्यारह बजे के मध्य ये तारे शिरों बिन्दु पर दिकाई देते हैं।


title: अश्विनी

text: निरयन सूर्य 13-14 अप्रैल को अश्विनी नक्षत्र मनें प्रवेश करता है, सम्पूर्ण अश्विनी नक्षत्र के चरण मेष राशि में होते हैं। अश्विन मास की पूर्णिमा तिथि को चन्द्रमा अश्विनी नक्षत्र में रहता है।


title: अश्विनी

text: अश्विनी नक्षत्र का स्वामी केतु होता है। इस नक्षत्र में चन्द्रमा के होने से जातक को आभूषण से प्रेम रहता है। जातक सुन्दर तथा सौभाग्यशाली होता है।


title: पीके (फ़िल्म)

text: पीके एक भारतीय बॉलीवुड फिल्म है। जिसका निर्देशन राजकुमार हिरानी ने किया है। इस फिल्म के निर्माता राजकुमार हिरानी के साथ-साथ विधु विनोद चोपड़ा और सिद्धार्थ रॉय कपूर हैं। यह फिल्म १९ दिसम्बर २०१४ को सिनेमाघरों में प्रदर्शित होगी। इस फिल्म में मुख्य किरदार आमिर ख़ान, अनुष्का शर्मा, संजय दत्त, बोमन ईरानी और सुशांत सिंह राजपूत हैं। इस फ़िल्म ने कुल ₹ 854 करोड़ का बिज़नेस किया। और पढ़े


title: पीके (फ़िल्म)

text: यह कहानी एक परग्रही (आमिर खान) की है। जो पृथ्वी में आता है और उसका उसके यान को बुलाने वाला रिमोट एक चोर लेकर भाग जाता है। इसके बाद वह धरती पर ही घूमता रहता है और उसी दिन जग्गू (अनुष्का शर्मा), सरफराज (सुशांत सिंह राजपूत) से मिलती है। दोनों एक दूसरे से प्यार करने लगते हैं। जग्गू जब यह बात अपने पिता (परीक्षित साहनी) को बताती है तो वह साफ मना कर देते हैं, क्योंकि वह एक पाकिस्तानी रहता है। उसके पिता फिर अपने स्वामी (सौरभ शुक्ल) से बात करते हैं। वह बताता है कि यह जग्गू को धोका देगा। जग्गू उसकी बात को गलत साबित करने के लिए शादी करने का निर्णय लेती है। लेकिन जब वह शादी के लिए पहुँचती है तो उसे एक पत्र मिलता है। जिसमें उसके शादी नहीं करने के बारे में लिखा होता है।


title: पीके (फ़िल्म)

text: इसके बाद जग्गू बृगेस से सीधे भारत लौट आती है। इसके बाद जग्गू की मुलाक़ात पीके से होती है। पीके उसे अपने पिछले किए गए कार्यों के बारे में बताता है। वह बताता है कि किस तरह उसने कपड़ा पहनना और सामान लेना आदि सीखा। इसके अलावा वह बताता है कि वह भैरों सिंह (संजय दत्त) से मिलता है वह उसे एक जगह ले जाता है, जहाँ वह एक युवती के हाथ पकड़ कर छः घंटो में भोजपुरी सीख लेता है। पीके को पता चलता है कि उसका रिमोट को चोर लेकर दिल्ली में बेच दिया होगा। इस लिए वह राजस्थान से दिल्ली आता है। जहाँ उसे जग्गू मिलती है।


title: पीके (फ़िल्म)

text: एक दिन जग्गू के मन को पीके पढ़ता है तो उसे सरफराज के बारे में पता चलता है। वह जग्गू को बताता है कि यह भी हो सकता है कि वह पत्र किसी और के लिए हो। उसमें किसी का भी नाम नहीं लिखा था। और जिस बच्चे ने उसे वह पत्र दिया वह भी उसे नहीं पहचानता है। जग्गू जब सरफराज से संपर्क करती है तो उसे सच्चाई का पता चलता है। इसके बाद पीके को अपना रिमोट मिल जाता है और वह अपने गृह लौट जाता है।


title: पीके (फ़िल्म)

text: राजकुमार हिरानी ने "काय पो छे!" फिल्म में सुशांत सिंह राजपूत के अभिनय को देखकर उन्हे इस फिल्म में लिया। इसके अलावा आमिर ख़ान और अनुष्का शर्मा को पहले ही चुन लिया था इस फिल्म के लिए।


title: पीके (फ़िल्म)

text: आमिर खान की "पीके" का फर्स्ट लुक पोस्टर जारी हो गया। फिल्म के प्रमोशन के लिए आमिर खान पुतलों का इस्तेमाल करेंगे जो थियटर्स में रखे जाएंगे। किसी भी बॉलीवुड फिल्म के लिए ऎसा पहली बार किया जा रहा है।


title: पीके (फ़िल्म)

text: फिल्म में संगीत शांतनु मोइत्र, अजय-अतुल और अंकित तिवारी ने दिया है और स्वानंद किरकिरे, अमिताभ वर्मा और मनोज मुन्तशिर ने गानों के बोल लिखे हैं। फिल्म की सम्पूर्ण एलबम १७ नवम्बर २०१४ को रिलीज़ की गयी।


title: डैनी डेन्जोंगपा

text: डैनी डेन्जोंगपा (जन्म- २५ फ़रवरी १९४८) एक भारतीय अभिनेता हैं। ये हिन्दी फ़िल्मों में काम करते हैं। ये भारत के चौथे सर्वोच्च सम्मान पद्मश्री से सम्मानित कलाकार हैं। सिक्किम में जन्में डैनी भुटिया जाति के हैं एवं भुटिया इनकी मातृभाषा है। अपने शूरूआती दिनों में ये नेपाली तथा हिन्दी फ़िल्मों में गीत गाते थे। the best अभिनेता


title: स्वास्थ्य विज्ञान

text: स्वास्थ्यविज्ञान (Hygiene) का ध्येय है कि प्रत्येक मनुष्य की शारीरिक वृद्धि और विकास और भी अधिक पूर्ण हो, जीवन और भी अधिक तेजपूर्ण हो, शारीरिक ह्रास और भी अधिक धीमा हो और मृत्यु और भी अधिक देर से हो। वास्तव में स्वास्थ्य का अर्थ केवल रोगरहित और दु:खरहित जीवन नहीं है। केवल जीवित रहना ही स्वास्थ्य नहीं है। यह तो पूर्ण शारीरिक, मानसिक और सामाजिक हृष्टता पुष्टता की दशा है। अधिकतम सुखमय जीवन और अधिकतम मानवसेवा का अवसर पूर्ण स्वस्थता से ही संभव हैं।


title: स्वास्थ्य विज्ञान

text: स्वास्थ्य से सभी परिचित हैं किंतु पूर्ण स्वास्थ्य का स्तर निश्चित करना कठिन है। प्रत्येक स्वस्थ मनुष्य अपने प्रयास से और भी अधिक स्वस्थ हो सकता है। व्यक्ति के स्वास्थ्य सुधार से समाज और राष्ट्र का स्वास्थ्य स्तर ऊँचा होता है।


title: स्वास्थ्य विज्ञान

text: अपने व्यक्तिगत स्वास्थ्योपार्जन का भार प्रत्येक प्राणी पर ही है। जिस प्रकार धन, विद्या, यश आदि द्वारा जीवन की सफलता अपने ही प्रयास से प्राप्त होती है उसी प्रकार स्वास्थ्य के लिए प्रत्येक को प्रयत्नशील होना आवश्यक है। अनायास या दैवयोग से स्वास्थ्य प्राप्ति नहीं होती परंतु प्राकृतिक स्वास्थ्यप्रद नियमों का निरंतर पालन करने से ही स्वास्थ्य प्राप्ति और उसका संरक्षण संभव है।


title: स्वास्थ्य विज्ञान

text: स्वास्थ्य के संवर्धन, संरक्षण तथा पुन:स्थापन का ज्ञान स्वास्थ्यविज्ञान द्वारा होता है। यह कार्य केवल डाक्टरों द्वारा ही संपन्न नहीं हो सकता। यह तो जनता तथा उसके नेताओं के सहयोग से ही संभव है। स्वास्थ्यवेत्ता सेनानायक की भाँति अस्वास्थ्यता से युद्ध करने हेतु संचालन और निर्देशन करता है किंतु युद्ध तो समस्त जनता को सैनिक की भाँति लड़ना पड़ता है। इसी कारण स्वास्थ्यविज्ञान भी एक सामाजिक शास्त्र है। संपूर्ण समाज की अस्वास्थ्यता के निवारणार्थ संगठित प्रयास लोकस्वास्थ्य की उन्नति के लिए आवश्यक है।


title: स्वास्थ्य विज्ञान

text: लोकस्वास्थ्य के सुधार के लिए स्वास्थ्यसंबंधी आवश्यक ज्ञान प्रत्येक मनुष्य को होना चाहिए। इस ज्ञान के अभाव में कोई सुधार नहीं हो सकता। स्वास्थ्य संबंधी कानून की उपयोगिता स्वास्थ्य शिक्षा के अभाव में नगण्य है और स्वास्थ्य शिक्षा द्वारा जनता में स्वास्थ्य चेतना होने पर कानून को विशेष आवश्यकता नहीं रहती। स्वास्थ्यशिक्षा वही सफल होती है जो जनता को स्वस्थ्य जीवनयापन की ओर स्वभावत: प्रेरित कर सके। प्रत्येक प्राणी को अपने स्वास्थ्य सुधार के लिए स्वास्थ्य शिक्षा तथा सभी प्रकार की सुविधाएँ प्राप्त होनी चाहिए। यह तो जन्मसिद्ध मानव अधिकार है और कोई कल्याणकारी राज्य इस सुकार्य से मुख नहीं मोड़ सकता। रोग एक देश से दूसरे देशों में फैल जाते हैं। इसलिए किसी देशविशेष का यदि स्वास्थ्यस्तर गिरा हुआ है तो वह सभी देशों के लिए भयावह है। इसी कारण अंतर्जातीय संस्थाओं द्वारा रोगनियंत्रण और स्वास्थ्यसुधार का कार्य सभी देशों में करने का प्रयास किया जाता है। स्वास्थ्य की देखरेख जन्म से मृत्यु पर्यत सभी के लिए आवश्यक है। मातृत्व स्वास्थ्य, बाल स्वास्थ्य, पाठशाला स्वास्थ्य, व्यावसायिक स्वास्थ्य, सैनिक स्वास्थ्य, जरावस्था, संक्रामक और अन्य रोगों की रोकथाम, रोगचिकित्सा, जल, भोजन और वायु की स्वच्छता, परिवेश स्वास्थ्य आदि स्वास्थ्यविज्ञान के महत्वपूर्ण अंग है। सर्वांगपूर्ण बहुमुखी योजना द्वारा स्वास्थ्यसुधार राष्ट्रोन्नति का प्रमुख साधन है। राष्ट्र के लिए शिक्षा, स्वास्थ्य, उत्पादन और सामाजिक न्याय समान रूप से आवश्यक है और इन चारों क्षेत्रों में संतुलित विकास ही राष्ट्रोन्नति का राजमार्ग प्रशस्त करता है। ये चारों परस्पर एक दूसरे के पूरक हैं और किसी को भी एक दूसरे से पृथक् नहीं किया जा सकता।


title: स्वास्थ्य विज्ञान

text: प्रत्येक मनुष्य प्राप्त धन से संतोष न कर उससे अधिक उपार्जन करने की निरंतर चेष्टा करता है उसी प्रकार प्रस्फुटित (radiant) स्वास्थ्य लाभ के लिए निरंतर प्रयास द्वारा उत्तरोत्तर वृद्धि पूर्ण धनात्मक (positive) स्वास्थ्य प्राप्त करना चाहिए। सर्वांगपूर्ण स्वास्थ्य के लिए शारीरिक और मानसिक स्वस्थ्यता के साथ साथ प्रत्येक व्यक्ति को समाज में सम्मानित पद भी प्राप्त करना आवश्यक है। समाज द्वारा समादृत स्वस्थ पुरुष अपने समाजसेवी कत्र्तव्यों द्वारा ही समाज का उपयोगी अंग बन सकता है। समाज में हीन पद पानेवाला व्यक्ति स्वस्थ नहीं गिना जा सकता है।


title: स्वास्थ्य विज्ञान

text: लोक-स्वास्थ्य-सुधार का इतिहास तीन कालों में बँटा हुआ हैं : पहला परिशोधी काल जिसमें जल, वायु, भोजन, शरीर, वस्त्र आदि की स्वच्छता का ध्यान दिया जाता था। दूसरा कीटाणु शास्त्रसंबंधी ज्ञान का काल जिसमें संक्रामक रोगों का वैज्ञानिक ज्ञान प्राप्त कर उनसे बचने की चेष्टा की गई और तीसरा धनात्मक स्वास्थ्य का वर्तमान काल जिसमें शारीरिक, मानसिक और सामाजिक हृष्टपुष्टतायुक्त सर्वांगपूर्ण समस्त जनता का स्वास्थ्य उत्तरोत्तर संवर्धन किया जाता है।


title: रामसनेही सम्प्रदाय

text: रामस्नेही संप्रदाय के प्रवर्त्तक स्वामी रामचरण जी महाराज थे। उनका प्रादुर्भाव वि. स. १७७६ में हुआ। साधारण जन को लोकभाषा में धर्म के मर्म की बात समझाकर, एक सूत्र में पिरोने में इस संप्रदाय से जुड़े लोगों की महत्वपूर्ण भूमिका रही है।


title: रामसनेही सम्प्रदाय

text: इन संतों ने हिंदू-मुसलमान, जैन- वैष्णव, द्विज- शूद्र, सगुण-निर्गुण, भक्ति व योग के द्वन्द्व को समाप्त कर एक ऐसे समन्वित सरल मानवीय धर्म की प्रतिष्ठापना की जो सबके लिए सुकर एवं ग्राह्य था। आगे चलकर मानवीय मूल्यों से सम्पन्न इसी धर्म को "रामस्नेही संप्रदाय' की संज्ञा से अभिहित किया गया।


title: रामसनेही सम्प्रदाय

text: स्वामी रामचरण जी का जन्म सोडा में १७७६ ई० में हुआ था। इनके गुरु का नाम कृपाराम जी था। इन्होंने कठोर साधना करने के बाद अपने विचारों का प्रचार किया। उन्होंने गुरु को सर्वोपरि देवता मानते हुए कहा कि गुरु भक्ति के माध्यम से ही मोक्ष प्राप्त किया जा सकता है। भक्ति के समस्त साधनों एवं कर्मकाण्डों में इन्होंने राम के नाम को जपना ही सर्वश्रेष्ठ बतलाया तथा पुनर्जन्म के बन्धनों से मुक्ति पाने का सर्वश्रेष्ठ साधन माना।


title: रामसनेही सम्प्रदाय

text: उन्होंने 'राम' शब्द में हिन्दू-मुस्लिम की समन्वय की भावना का प्रतीक बताया। उन्होंने कहा कि "रा"शब्द तो स्वयं भगवान राम का प्रतीक है, जबकि 'म' शब्द मुहम्मद साहब का प्रतीक है। उन्होंने कहा कि गृहस्थ जीवन जीने वाला व्यक्ति भी कपट रहित साधना करते हुए मोक्ष प्राप्त कर सकता है। इसके लिए गृहस्थ जीवन का त्याग करना आवश्यक नहीं है। दरियावजी ने बताया है कि किस प्रकार व्यक्ति निरन्तर राम नाम का जप कर ब्रह्म में लीन हो सकता है।


title: रामसनेही सम्प्रदाय

text: सन्त दरियाबजी ने समाज में प्रचलित आडम्बरों, रुढियों एवं अंधविश्वासों का भी विरोध किया। उनका मानना था कि तीर्थ यात्रा, स्नान, जप, तप, व्रत, उपवास तथा हाथ में माला लेने मात्र से ब्रह्म को प्राप्त नहीं किया जा सकता। वे मूर्ति पूजा तथा वर्ण पूजा के घोर विरोधी थे। उन्होंने कहा कि इन्द्रिय सुख दु:खदायी है, अत: लोगों को चाहिए कि वे राम नाम का स्मरण करते रहें। उनका मानना था कि वेद, पुराण आदि भ्रमित करने वाले हैं। इस प्रकार दरियावजी ने राम भक्ती का अनुपम प्रचार किया।


title: एन आर नारायणमूर्ति

text: नागवार रामाराव नारायणमूर्ति (जन्म: २० अगस्त १९४६) भारत की प्रसिद्ध सॉफ़्टवेयर कंपनी इन्फोसिस टेक्नोलॉजीज के संस्थापक और जानेमाने उद्योगपति हैं। उनका जन्म मैसूर में हुआ। आई आई टी में पढ़ने के लिए वे मैसूर से बैंगलौर आए, जहाँ १९६७ में इन्होंने मैसूर विश्वविद्यालय से बैचलर ऑफ इन्जीनियरिंग की उपाधि और १९६९ में आई आई टी कानपुर से मास्टर ऑफ टैक्नोलाजी (M.Tech) की उपाधि प्राप्त की। नारायणमूर्ति आर्थिक स्थिति सुदृढ़ न होने के कारण इंजीनियरिंग की पढ़ाई का खर्च उठाने में असमर्थ थे। उनके उन दिनों के सबसे प्रिय शिक्षक मैसूर विशवविद्यालय के डॉ॰ कृष्णमूर्ति ने नारायण मूर्ति की प्रतिभा को पहचान कर उनको हर तरह से मदद की। बाद में आर्थिक स्थिति सुदृढ़ हो जाने पर नारायणमूर्ति ने डॉ॰ कृष्णमूर्ति के नाम पर एक छात्रवृत्ति प्रारंभ कर के इस कर्ज़ को चुकाया।


title: एन आर नारायणमूर्ति

text: अपने कार्यजीवन का आरंभ नारायणमूर्ति ने पाटनी कम्प्यूटर सिस्टम्स (PCS), पुणे से किया। बाद में अपने दोस्त शशिकांत शर्मा और प्रोफेसर कृष्णय्या के साथ १९७५ में पुणे में सिस्टम रिसर्च इंस्टीट्यूट की स्थापना की थी। १९८१ में नारायणमूर्ति ने इन्फ़ोसिस कम्पनी की स्थापना की। मुम्बई के एक अपार्टमेंट में शुरू हुयी इस कंपनी की प्रगति की कहानी आज दुनिया जानती है। सभी साथियों की कड़ी मेहनत रंग लाई और १९९१ में इन्फ़ोसिस पब्लिक लिमिटेड कम्पनी में परिवर्तित हुई। १९९९ में कम्पनी ने उत्कृष्टता और गुणवत्ता का प्रतीक SEI-CMM हासिल किया। १९९९ में कंपनी ने एक नया इतिहास रचा जब इसके शेयर अमरीकी शेयर बाजार NASDAQ में रजिस्टर हुए। नारायणमूर्ति १९८१ से लेकर २००२ तक इस कम्पनी के मुख्य कार्यकारी निदेशक रहे। २००२ में उन्होंने इसकी कमान अपने साथी नन्दन नीलेकनी को थमा दी, लेकिन फिर भी इन्फोसिस कम्पनी के साथ वे मार्गदर्शक के दौर पर जुड़े रहे। वे १९९२ से १९९४ तक नास्काम के भी अध्यक्ष रहे। सन २००५ में नारायण मूर्ति को विश्व का आठवां सबसे बेहतरीन प्रबंधक चुना गया।


title: एन आर नारायणमूर्ति

text: आज एन आर नारायणमूर्ति अनेक लोगों के आदर्श हैं। चेन्नई के एक कारोबारी पट्टाभिरमण कहते हैं कि उन्होंने जो भी कुछ कमाया है वह मूर्ति की कंपनी इंफोसिस के शेयरों की बदौलत और उन्होंने अपनी सारी कमाई इंफोसिस को ही दान कर दी है। पट्टाभिरमण और उनकी पत्नी नारायणमूर्ति को भगवान की तरह पूजते हैं और उन्होंने अपने घर में मूर्ति का फोटो भी लगा रखा है। उन्हें पद्म श्री, पद्म विभूषण और ऑफीसर ऑफ द लेजियन ऑफ ऑनर- फ्रांस सरकार के सम्मानों से अलंकृत किया जा चुका है। इस सूची में शामिल अन्य नाम थे-बिल गेट्स, स्टीव जाब्स तथा वारेन वैफ़े। हालांकि नारायण मूर्ति अब अवकाश ग्रहण कर चुके हैं लेकिन वे इन्फ़ोसिस के मानद चेयरमैन बने रहेंगे।


title: थियोडोलाइट

text: विकोणमान या थिओडोलाइट (Theodolite) उस यंत्र को कहते हैं जो पृथ्वी की सतह पर स्थित किसी बिंदु पर अन्य बिंदुओं द्वारा निर्मित क्षैतिज और उर्ध्व कोण नापने के लिये सर्वेक्षण में व्यापक रूप से प्रयुक्त होता है। सर्वेक्षण का आरंभ ही क्षैतिज और ऊर्ध्व कोण पढ़ने से होता है, जिसके लिये थियोडोलाइट ही सबसे अधिक यथार्थ फल देनेवाला यंत्र है। अत: यह सर्वेक्षण क्रिया का सबसे महत्वपूर्ण यंत्र है।


title: थियोडोलाइट

text: थिओडोलाइट क्षैतिज और ऊर्ध्वाधर दोनों तरह के कोणों को मापने का उपकरण है, जिसका प्रयोग, त्रिकोणमितीय नेटवर्क में किया जाता है। यह सर्वेक्षण और दुर्गम स्थानों पर किये जाने वाले इंजीनियरिंग काम में प्रयुक्त होने वाला एक सबसे महत्वपूर्ण उपकरण है। आजकल विकोणमान को अनुकूलित कर विशिष्ट उद्देश्यों जैसे कि मौसम विज्ञान और रॉकेट प्रक्षेपण प्रौद्योगिकी जैसे क्षेत्रों में भी उपयोग मे लाया जा रहा है।


title: थियोडोलाइट

text: एक आधुनिक विकोणमान मे एक सचल दूरदर्शी होता है जो दो लम्बवत अक्षों (एक क्षैतिज और दूसरा ऊर्ध्वाधर अक्ष) के बीच स्थित होता है। इस दूरदर्शी को एक इच्छित वस्तु पर इंगित करके इन दोनो अक्षों के कोणों को अति परिशुद्धता के साथ मापा जा सकता है।


title: थियोडोलाइट

text: 19 वीं सदी की शुरुआत में विकसित पारगमन एक विशेष प्रकार का विकोणमान होता था जिसमे दूरदर्शी के लिये कि 'फ्लॉप ओवर' की सुविधा थी जिसके चलते आसानी से पश्च-दृष्टन किया जा सकता था। साथ ही त्रुटि कम करने के लिए कोणों को दोगुना किया जा सकता था। कुछ पारगमन उपकरणों तो सीधे तीस चाप-सेकंड का कोण मापने में सक्षम थे। 20 वीं शताब्दी के मध्य में, पारगमन को एक कम परिशुद्धता के एक साधारण विकोणमान के रूप में जाना जाने लगा था, पर इसमे मापक आवर्धन और यांत्रिक मीटर जैसे सुविधाओं का अभाव था। कॉम्पैक्ट, सटीक इलेक्ट्रॉनिक विकोणमाणों के आने के बाद से पारगमन का महत्व कम हुआ है पर अभी भी निर्माण साइटों पर एक हल्के उपकरण के रूप में इस्तेमाल मे आता है। कुछ पारगमन ऊर्ध्वाधर कोण नहीं माप सकते है।


title: थियोडोलाइट

text: अक्सर एक निर्माण-स्तर को गलती से एक पारगमन मान लिया जाता है, लेकिन वास्तव यह एक तिरछे कोण मापने के यंत्र का एक प्रकार है। यह न तो क्षैतिज और न ही ऊर्ध्वाधर कोण माप सकता है। इसमे एक स्पिरिट-स्तर और एक दूरदर्शी होता है जिसके माध्यम से प्रयोक्ता एक सपाट तल पर एक दृष्य रेखा स्थापित करता है।


title: थियोडोलाइट

text: कोई सैद्धांतिक भिन्नता के न होने पर भी मुख्यत: दो आधारों पर विकोणमानों का वर्गीकरण हुआ है। प्रथम प्रकार के वर्गीकरण का आधार है, दूरबीन ऊर्ध्व समतल में पूरा चक्कर काट सकती है या नहीं।


title: थियोडोलाइट

text: वर्गीकरण का दूसरा आधार है, यंत्रों में लगे अंकित वृत्त के विभाजन-अंश पढ़ने की सुविधा, जैसे वर्नियर विकोणमान, जिसमें वृत्त के विभाजन अंश पढ़ने के लिये वर्नियर मापनी का प्रयोग होता है; माइक्रोमीटर विकोणमान, जिनमें अंश पढ़ने के लिये सूक्ष्ममापी पेचों का प्रयोग होता है; काँच-चाप (glass arc) विकोणमान, जिनमें काँच के अंकित वृत्त होते हैं और उनके पढ़े जानेवाले चापों के प्रतिबिंदु को प्रेक्षक के सामने लाने की प्रकाशीय सुविध की व्यवस्था होती है।


title: थियोडोलाइट

text: वर्नियर थियोडोलाइट ही सबसे पुरानी कल्पना है। पुराने विकोणमानों के अंकित वृत्त बड़े व्यास के होते थे, जिससे कुशल कारीगर इनपर भली प्रकार सही विभाजन कर सकें। इसका निर्माण डेढ़ सौ वर्ष से कुछ पहले भारतीय सर्वेक्षण विभाग के महासर्वेक्षक, कर्नल एवरेस्ट (इन्हीं के नाम पर संसार की सबसे ऊँची, पहाड़ की चोटी का नाम पड़ा है) ने कराया था। वह यंत्र आज भी उक्त विभाग के देहरादून स्थित संग्रहालय में रखा है1 इसके क्षैतिज वृत्त का व्यास एक गज है। काचचाप थियोडोलाइट के क्षैतिज वृत्त का व्यास लगभग 2.5 इंच है। पहले पहल वर्नियर को ही व्यास के आधार पर बाँटा जाता रहा है जैसे 12"", 10"", 8"", 6"" एवं 5"" वर्नियर आदि।


title: थियोडोलाइट

text: वर्नियर की पठनक्षमता 20 सेंकड (किसी-किसी में 10 सेकंड), माइक्रोमीटर की 10 सेकंड यथार्थ और 3 सेंकंड संनिकट तक तथा काचचाप में एक सेकंड तक की है। काचचाप में कुछ विशेष प्रसिद्ध नाम है टैविस्टॉक (Tavistock.), वाइल्ड (Wild), तथा ज़ीस (Ziess) विकोणमान।


title: थियोडोलाइट

text: जिस बिंदु पर अन्य बिंदुओं द्वारा निर्मित कोण ज्ञात करने होते हैं, उसपर तिपाई रखकर यंत्र कस दिया जाता है। ऊर्ध्व प्लेट वाली धुरी के नीचेवाले सिरे में एक काँटा लगा रहता है। उसमें एक डोरी से साहुल लटकाकर तिपाई के पैर इस प्रकार जमाए जाते हैं कि साहुल की नोक बिंदु को ठीक इंगित करे। इस क्रिया को केंद्रण कहते हैं। तदुपरांत नेत्रिका को आगे पीछे ऐसे घुमाया जाता है कि मध्यच्छद के क्रूस तंतु स्पष्ट दिखाई दें। फिर दूरबीन पर दिए फोकस पेंच को घुमाकर दूरबीन में दूर की वस्तु का स्पष्ट प्रतिबिंब देखा जाता है। इस क्रिया को फोकस करना कहते हैं। फोकस तब सही माना जाता है जब नेत्रिका के पास आँख धीरे-धीरे ऊपर नीचे करने से प्रतिबिंब तंतुओं से हटता न दिखाई दे। इसे विस्थापनाभास मिटाना कहते हैं। इसके बाद क्षैतिजकारी पेंचों को समुचित रूप से घुमाकर ऊर्ध्व प्लेट पर लगे पाणसल का बुलबुला केंद्रित किया जाता है, जिससे प्लेट को घुमाकर किसी भी स्थिति में रखने से बुलबुला केंद्रित रहे। इस क्रिया को क्षैतिजीकरण कहते हैं। पुन: दूरबीन साधने के स्तंभ से लगे एक पेंच से ऊर्ध्ववृत्त के वर्नियरों पर लगे पाणसल का बुलबुला केंद्रित कर दिया जाता है।


title: थियोडोलाइट

text: उपर्युक्त क्रियाएँ करने के बाद दूरबीन को घुमाकर ऐसी स्थिति में रोका जाए कि ऊर्ध्व वृत्त पढ़ने की, वर्नियरों को शून्यांक रेखा, या निर्देशचिह्न-रेखा, ऊर्ध्व वृत्त की रेखा पर संपाती (coincident) हो जाए। तब यदि यंत्र पूर्णतया समंजित (adjusted) हो तो निम्नलिखित प्रमुख दशाएँ प्राप्त होती हैं :


title: थियोडोलाइट

text: यदि उपयुक्त संबंध स्थापित न हो तो यंत्र पूर्णतया समंजित नहीं है। यंत्र की बनावट में ऐसी सुविधाओं का समावेश रहता है कि इन संबंधों की परीक्षा हो सके और आवश्यक होने पर समंजन क्रिया जा सके।


title: गुरु अमर दास

text: गुरु अमर दास का जन्म 5 मई 1479 को बसारके गाँव में हुआ जो वर्तमान में भारतीय राज्य पंजाब के अमृतसर जिले में आता है। उनके पीता का नाम तेज भान भल्ला और माँ का नाम भक्त कौर (जिन्हें लक्ष्मी और रूप कौर के नाम से भी जाना जाता है) था। उनका विवाह मंसा देवी से हुआ और उनके चार बच्चे थे जिनके नाम मोहरी, मोहन, दानी और भानी था।


title: हथौड़ा

text: हथौड़ा अनेक प्रकार के व्यवसायियों (प्रोफेशनल्स्) द्वारा उपयोग में लाया जाने वाला मूल उपकरण है। किसी वस्तु पर बलाघात (इम्पैक्ट) या क्षणिक किन्तु महान बल लगाने के लिये हथौड़े का उअप्योग किया जाता है। इसका उपयोग कील (नेल) धसाने, अलग-अलग भागों को जोड़ने, किसी चीज को तोड़ने, पीटकर बड़ा करने आदि के लिये किया जाता है। इसका उपयोग हथियार के रूप में भी किया जा सकता है। हैमर हाई कार्बन स्टील के बनाये जाते हैं।


title: हथौड़ा

text: हथौड़े तरह-तरह के होते हैं एवं कार्य-विशेष के अनुरूप उनकी डिजाइन की जाती है (जैसा कार्य वैसी डिजाइन)। हथौड़े के मुख्यतः दो भाग होते हैं - हत्था (हैंडिल) एवं सिर (हेड्)। इसका अधिआंश भार इसके सिर में ही निहित होता है। हथौड़ा मुख्यतः मानव-हस्त-चालित ही होता है किन्तु कुछ मशीन द्वारा स्वतःचालित हथौड़े भी हो सकते हैं।


title: भारत में प्राकृतिक आपदाएं

text: भारत में प्राकृतिक आपदा, उनमें से कई भारत की जलवायु से संबंधित हैं, जिससे जान-माल का भारी नुकसान होता है। सूखा, फ्लैश फ्लड, चक्रवात , हिमस्खलन, मूसलाधार बारिश के कारण हुए भूस्खलन और बर्फीले तूफान सबसे बड़ा खतरा हैं। एक प्राकृतिक आपदा भूकंप, बाढ़, ज्वालामुखी विस्फोट, भूस्खलन, तूफान आदि के कारण हो सकती है। आपदा के रूप में वर्गीकृत होने के लिए, इसका गहरा पर्यावरणीय प्रभाव और/या मानवीय नुकसान होता है और अक्सर वित्तीय नुकसान उठाना पड़ता है। अन्य खतरों में अक्सर गर्मियों में धूल भरी आंधी शामिल होती है, जो आमतौर पर उत्तर से दक्षिण की ओर ट्रैक करती है; वे उत्तर भारत में व्यापक संपत्ति का नुकसान करते हैं और शुष्क क्षेत्रों से बड़ी मात्रा में धूल और गंदगी जमा करते हैं। भारत के कुछ हिस्सों में ओलावृष्टि भी आम है, जिससे खड़ी फसलों जैसे चावल और गेहूं और कई अन्य फसलों को गंभीर नुकसान होता है।


title: भारत में प्राकृतिक आपदाएं

text: निचले हिमालय में भूस्खलन बहुत आम है। क्षेत्र की पहाड़ियों की कम उम्र के परिणामस्वरूप रॉक फॉर्मेशन होते हैं, जो फिसलन के लिए अतिसंवेदनशील होते हैं। बढ़ती जनसंख्या और विकास के दबाव, विशेष रूप से लॉगिंग और पर्यटन से, वनों की कटाई का कारण बनते हैं। इसका परिणाम अस्वीकृत पहाड़ियां हैं जो भूस्खलन की गंभीरता को बढ़ा देती हैं; चूंकि पेड़, आवरण पानी के बहाव को बाधित करता है। पश्चिमी घाट के कुछ हिस्से भी कम तीव्रता वाले भूस्खलन से पीड़ित हैं। कश्मीर, हिमाचल प्रदेश और सिक्किम आदि में हिमस्खलन की घटनाएं आम हैं। भारत में भूस्खलन भी अत्यधिक खतरनाक हैं क्योंकि कई भारतीय परिवार और किसान पहाड़ियों या पहाड़ों में रहते हैं। साथ ही, भारत में मानसून का मौसम बहुत गंभीर होता है।


title: मरीचिका

text: मरीचिका एक प्रकार का वायुमंडलीय दृष्टिभ्रम है, जिसमें प्रेक्षक अस्तित्वहीन जलाश्य एवं दूरस्थ वस्तु के उल्टे या बड़े आकार के प्रतिबिंब तथा अन्य अनेक प्रकार के विरूपण देखता है। वस्तु और प्रेक्षक के बीच की दूरी कम होने पर प्रेक्षक का भ्रम दूर होता है, वह विरुपित प्रतिबिम्ब नहीं देख पाता। गरम दोपहरी में सड़क पर मोटर चलाते समय किसी सपाट ढालवीं भूमि की चोटी पर पहुँचने पर, दूर आगे सड़क पर, पानी का भ्रम होता है। यह मरीचिका का दूसरा सुपरिचित स्वरूप है।


title: मरीचिका

text: इस घटना की व्याख्या प्रकाश के अपवर्तन के सिद्धांत के आधार पर की जाती है। जब पृथ्वी की सतह से सटी हुई हवा की परत गरम हो जाती है, तब वह विरल हो जाती है और ऊपर की ठंढी परतों की अपेक्षा कम


title: मरीचिका

text: अपवर्तक (refracting) होती है। अत: किसी सुदूर वस्तु से आनेवाला प्रकाश (जैसे पेड़ की चोटी से आता हुआ) ज्यों-ज्यों हवा की परतों से अपवर्तित होता आता है, त्यों त्यों वह अभिलंब (normal) से अधिकाधिक विचलित (deviate) होता जाता है और अंत में पूर्णत: परावर्तित हो जाता है। फलत: प्रेक्षक वस्तु का काल्पनिक उल्टा प्रतिबिंब देखता है।


title: टीवी विज्ञापन

text: टीवी विज्ञापन या टीवी कमर्शियल, जिसे अक्सर बस कमर्शियल, विज्ञापन, ऐड या ऐड फिल्म (भारत) कहा जाता है-सन्देश पहुंचाने वाले किसी संगठन द्वारा किए गए भुगतान के तहत उसके लिए निर्मित टीवी कार्यक्रम का एक विविध रूप है। विज्ञापन से प्राप्त होने वाला राजस्व अधिकांश निजी स्वामित्व वाले टीवी नेटवर्कों के लिए वित्तपोषण के एक बहुत बड़े हिस्से का निर्माण करता है। आजकल के अधिकांश टीवी विज्ञापनों में संक्षिप्त विज्ञापन अंश शामिल होते हैं जो कुछ सेकंड से लेकर कई मिनट तक चल सकते हैं (इसके साथ ही साथ कार्यक्रम के लंबे इन्फोमर्शियल). टीवी के इस्तेमाल के आरम्भ से ही इस तरह के विज्ञापनों का इस्तेमाल तरह-तरह के उत्पादों, सेवाओं और विचारों को बढ़ावा देने के लिए किया जाता रहा है।


title: टीवी विज्ञापन

text: संयुक्त राज्य अमेरिका सहित कई देशों में टीवी अभियान विज्ञापन को राजनीतिक अभियान के लिए अपरिहार्य माना जाता है। फ़्रांस जैसे अन्य देशों में टीवी पर राजनीतिक विज्ञापन पर भारी प्रतिबन्ध है और कुछ देशों जैसे नॉर्वे में इस पर पूरी तरह से प्रतिबन्ध है।


title: टीवी विज्ञापन

text: प्रथम टीवी विज्ञापन का प्रसारण 1 जुलाई 1941 को संयुक्त राज्य अमेरिका में किया गया था। घड़ीसाज़ बुलोवा ने ब्रूकलिन डोजर्स और फिलाडेल्फिया फिलिज के बीच एक बेसबॉल खेल से पहले न्यूयॉर्क स्टेशन डब्ल्यूएनबीटी पर एक विज्ञापन प्रस्तुत करने के लिए 9 डॉलर का भुगतान किया था। 10 सेकंड वाले एक स्पॉट में संयुक्त राज्य अमेरिका के एक नक़्शे पर रखी एक दीवार घड़ी की तस्वीर दिखाई गई जिसके साथ "अमेरिका रन्स ऑन बुलोवा टाइम" की आवाज गूंजी थी।


title: टीवी विज्ञापन

text: यूके में प्रथम टीवी विज्ञापन का प्रसारण 21 सितम्बर 1955 को आईटीवी पर किया गया था जिसमें गिब्स एसआर टूथपेस्ट का विज्ञापन दिया गया था।


title: टीवी विज्ञापन

text: 1990 के दशक के आरंभिक दौर तक टीवी विज्ञापन का खर्च केवल महत्वपूर्ण निवेश करने की इच्छुक बड़ी कंपनियां ही उठा सकती थीं लेकिन डेस्कटॉप वीडियो के आगमन ने कई छोटे और स्थानीय कारोबारियों को स्थानीय केबल टीवी सेवाओं पर टीवी विज्ञापन का प्रसारण करने का अवसर प्रदान किया।


title: टीवी विज्ञापन

text: कई टीवी विज्ञापनों में आकर्षक झंकार (गीत या धुन) या आकर्षक वाक्यांश (नारे) दिखाई देते हैं जो अनवरत विचार पैदा करते हैं जो टीवी दर्शकों के मन में विज्ञापन अभियान के खत्म होने के बाद भी कायम रह सकते हैं। इन विज्ञापन झंकारों या आकर्षक वाक्यांशों में से कुछ का उनके जीवन से ग्रहण किए हुए हो सकते हैं जो परिहास या "रिफ्स" को जन्म देते हैं जो फिल्मों, टीवी शो, मैगजीनों, हास्य पुस्तकों या साहित्व में दिखाई देते हैं। कहा जा सकता है कि इन दीर्घस्थायी विज्ञापन तत्वों ने आम लोगों की पॉप संस्कृति के इतिहास में एक जगह बना ली है जिनके लिए उन्हें प्रस्तुत किया गया था। इसका एक उदाहरण 1950 के दशक से 1970 के दशक तक विंस्टन सिगरेट्स के लिए अठारह साल तक चलने वाले विज्ञापन अभियान का स्थायी वाक्यांश "विंस्टन टेस्ट्स गुड लाइक ए सिगरेट शुड" (हिंदी अनुवाद: विंस्टन का स्वाद उतना ही बेहतर है जितना एक सिगरेट को होना चाहिए) है। विज्ञापन अभियान के समाप्त होने के बाद भी लगभग दो दशकों तक इस आकर्षक बातचीत और इसके प्रत्यक्ष सन्दर्भों के भिन्न रूप दिखाई देते रहे। एक और वाक्यांश "व्हेयर्स द बीफ?" (हिंदी अनुवाद: गोमांस कहाँ है?) है जो इतना लोकप्रिय हुआ कि इसका इस्तेमाल वॉल्टर मोंडेल ने भी 1984 के राष्ट्रपति पद के चुनाव में कर डाला। इसके अलावा एक और लोकप्रिय आकर्षक वाक्यांश "आई हैव फालेन एण्ड आई कांट गेट अप" (हिंदी अनुवाद: मैं गिर गया हूँ और मैं उठ नहीं सकता) है जो अभी भी कभी-कभार दिखाई दे जाता है जबकि इसका इस्तेमाल पहली बार आज से लगभग दो दशक पहले किया गया था। कुछ विज्ञापन एजेंसी अधिकारियों ने एक से अधिक स्थायी नारों को जन्म दिया है जैसे मैरी वेल्स लॉरेंस जिन्हें कुछ ऐसे मशहूर नारों को जन्म देने का श्रेय प्राप्त है जिनका इस्तेमाल आज भी किया जाता है जैसे "रेज योर हैंड इफ यू आर स्योर" (हिंदी अनुवाद: अगर आपको यकीन है तो अपना हाथ उठाएं), "आई लव न्यूयॉर्क" (मुझे न्यूयॉर्क बहुत पसंद है) और "ट्रस्ट द मिडास टच" (मिडास के स्पर्श वाली कहानी पर यकीन करें).


title: टीवी विज्ञापन

text: विज्ञापन एजेंसियां अपने रचनात्मक विपणन अभियानों में एक माध्यम के रूप में अक्सर हास्य का इस्तेमाल करती हैं। वास्तव में कई मनोवैज्ञानिक अध्ययनों ने हास्य के प्रभावों और सशक्त विज्ञापन अनुनय से उसके सम्बन्ध का प्रदर्शन करने का प्रयास किया है।


title: टीवी विज्ञापन

text: विज्ञापनों में अक्सर एनीमेशन का इस्तेमाल किया जाता है। हाथ से बने पारंपरिक एनीमेशन से कंप्यूटर एनीमेशन की तस्वीरों में अंतर हो सकता है। एनिमेटेड पात्रों का इस्तेमाल करने से विज्ञापन में कुछ आकर्षण पैदा हो सकता है जिसे कलाकारों या केवल उत्पादों के प्रदर्शन से प्राप्त करना मुश्किल है। फैशन जगत में होने वाले परिवर्तनों से संबंधित विज्ञापनों में भी एनीमेशन सफल साबित हुए हैं। इसलिए एनिमेटेड विज्ञापन (या ऐसे विज्ञापनों की एक श्रृंखला) कई दृष्टान्तों में कई दशकों तक काफी लंबे समय तक चल सकते हैं। उल्लेखनीय उदाहरणों में केलोग्स अनाजों के लिए विज्ञापनों की श्रृंखला शामिल है जिसमें स्नैप, करैकल एण्ड पॉप और टोनी द टाइगर ने भी अभिनय किया है। एनीमेशन में अक्सर वास्तविक कलाकारों को भी प्रस्तुत किया जाता है। एनिमेटेड विज्ञापन स्थायी लोक्र्प्रियता हासिल कर सकते हैं। यूके में सबसे यादगार टीवी विज्ञापनों के लिए किसी भी लोकप्रिय वोट में (जैसे आईटीवी या चैनल 4 पर) निरपवाद रूप से सूची में शीर्ष स्थान प्राप्त करने वाले विज्ञापनों में एनीमेशन शामिल है जैसे क्लासिक "स्मैश" और क्रिएचर कम्फर्ट्स विज्ञापन.


title: टीवी विज्ञापन

text: अन्य दीर्घस्थायी विज्ञापन अभियान लोगों को आश्चर्य के माध्यम से या दर्शक को चक्कर में डालकर भी आकर्षित करते हैं जैसे एनर्जाईजर बन्नी विज्ञापन श्रृंखला. इसकी शुरुआत 1980 के दशक के अंतिम दौर में एक साधारण तुलना विज्ञापन के रूप में हुई थी जहाँ बैटरी से चलने वाले खरगोशों से भरे एक कमरे में उन्हें अपना-अपना ड्रम बजाते हुए देखा गया था जिनमें से एनर्जाईजर बैटरी वाले एक खरगोश छोड़कर बाकी सभी खरगोश धीरे-धीरे धीमे पड़ते चले गए। सालों बाद इस लाभदायक विज्ञापन के एक संशोधित संस्करण में एनर्जाईजर खरगोश था जो चरणों को पार करते हुए आगे बढ़ता जा रहा था (एनाउंसर के अनुसार वह "चलता ही जा रहा है।.."). इसके बाद एक और विज्ञापन दिखाई दिया: दर्शक इस बात से अनजान थे कि परवर्ती "विज्ञापन" असल में अन्य जाने-माने विज्ञापनों का एक नक़ल था जब तक एनर्जाईजर खरगोश का अचानक आगमन नहीं हुआ जहाँ एनाउंसर कह रहा था "अभी भी चलता जा रहा है।.." (एनर्जाईजर बैटरी कंपनी का इस बात पर जोर देने का तरीका कि उनकी बैटरी अन्य प्रमुख बैटरियों की तुलना में अधिक समय तक चलती है). यह विज्ञापन अभियान लगभग 15 साल तक चलता रहा। खुद दूसरों ने भी एक कूर्स लाईट बीयर विज्ञापन के माध्यम से मोशन पिक्चर्स में और यहाँ तक कि गीको इंश्योरेंस के वर्तमान विज्ञापनों में भी एनर्जाईजर बन्नी श्रृंखला की नक़ल की गई है।


title: टीवी विज्ञापन

text: टीवी विज्ञापन कार्यक्रमों के बीच में दिखाई देते हैं लेकिन वे अंतरालों पर भी उनमें हस्तक्षेप करते हैं। स्क्रीनिंग विज्ञापनों के इस तरीके का मकसद दर्शक के ध्यान को आकर्षित करना होता है जो दर्शकों का ध्यान टीवी कार्यक्रम पर बनाए रखते हैं ताकि चैनल को बदलने की उनकी इच्छा न हो; इसके बजाय वे कार्यक्रम के अगले खंड का इंतजार करते समय विज्ञापनों को (आशापूर्वक) देखेंगे. हालांकि रिमोट कंट्रोल से अब दर्शक आसानी से विज्ञापनों को "अनुकूल" बना लेते हैं जिसके लिए उन्हें विज्ञापन आने के समय सिर्फ आवाज को बंद करना या यहाँ तक कि चैनल को बदल देना होता है। इसके अलावा लोग कार्यक्रम के चालू होने का इंतजार करते समय विज्ञापनों के दौरान दूसरे कामों में लग जाते हैं। इसके अतिरिक्त टीवी रिकॉर्डिंग तंत्रों जैसे डीवीआर और टिवो की मदद से दर्शक टीवी कार्यक्रम के दौरान विज्ञापन को पूरी तरह से छोड़कर आगे बढ़ने में सक्षम हो गए हैं।


title: टीवी विज्ञापन

text: पूरा उद्योग पूरी तरह से इस काम पर अपना नजर जमाए हुए हैं कि दर्शकों के मन में विज्ञापनों के प्रति इतनी रुचि भर दी जाए कि वे विज्ञापनों का बेसब्री से इंतजार करने लगे। नीलसन रेटिंग सिस्टम यह पता लगाने के लिए स्टेशनों के लिए एक तरीके के रूप में मौजूद है कि उनके टीवी कार्यक्रम कितने सफल है ताकि वे यह फैसला कर सके कि अपने विज्ञापनों के लिए उन्हें विज्ञापकों से किस दर से शुल्क वसूल करना चाहिए।


title: टीवी विज्ञापन

text: कार्यक्रम का कुछ समय विज्ञापनों के प्रसारण में चला जाता है। कमर्शियल ब्रेक भी अब अधिक लंबे हो गए हैं। 1960 के दशक में लगभग एक घंटे चलने वाला एक अमेरिकी कार्यक्रम विज्ञापनों को छोड़कर 51 मिनट तक चलता था। आजकल इसी तरह का एक कार्यक्रम केवल 42 मिनट तक ही चलता है; 30 मिनट वाले एक समय खंड में अब कार्यक्रम के लिए 22 मिनट ही मिलते हैं और छः मिनट राष्ट्रीय विज्ञापन और दो मिनट स्थानीय विज्ञापन में बीत जाता है। यहाँ तक कि कुछ नेटवर्क भी 18 मिनट वाले एक कार्यक्रम या 12 मिनट वाले एक विज्ञापन विभाजन का इस्तेमाल करते हैं। उदाहरण के तौर पर 1960 के दशक के मध्य के आरंभिक दौर में 101 मिनट चलने वाली फिल्म "द विजार्ड ऑफ ओज़" (1939) के टीवी प्रसारण में विज्ञापनों के साथ दो घंटे लगते हैं। आजकल उसी फिल्म का प्रसारण विज्ञापन सहित लगभग दो घंटे 15 मिनट तक चलेगा.


title: टीवी विज्ञापन

text: दूसरे शब्दों में, 10 घंटों की अवधि में अमेरिकी दर्शक लगभग तीन घंटे विज्ञापन देखेंगे जो कि 1960 के दशक की तुलना में दोगुना है। इसके अलावा, अगर 1960 के दशक के किसी कार्यक्रम आज फिर से चलाया जाए तो अतिरिक्त विज्ञापनों के लिए जगह बनाने के लिए विषय सामग्रियों को संपादित या उसमें कांट-छांट किया जा सकता है। अभी हाल के वर्षों में ही इसकी लम्बाई बढ़कर औसत दो मिनट हो गई है।


title: टीवी विज्ञापन

text: 1950 और 1960 के दशकों में विज्ञापनों की औसत लम्बाई एक मिनट थी। साल बीतने के साथ-साथ औसत लम्बाई घटकर 30 सेकंड हो गई (और अक्सर 10 सेकंड जो टीवी स्टेशन की विज्ञापन समय की खरीदारी पर निर्भर था) लेकिन उनमें से ज्यादातर विज्ञापनों को अब ब्रेक के दौरान दिखाया जाता है जबकि 60 के दशक में प्रत्येक ब्रेक के दौरान केवल एक या दो विज्ञापनों को दिखाया जाता था। बहरहाल आजकल ज्यादातर विज्ञापन 15 सेकंड से ज्यादा चलते हैं (जिन्हें अक्सर "हुक" कहा जाता है).


title: टीवी विज्ञापन

text: संयुक्त राज्य अमेरिका में टीवी विज्ञापन को आम तौर पर सबसे प्रभावी जन बाजार विज्ञापन प्रारूप माना जाता है और इसका पता लोकप्रिय टीवी कार्यक्रमों के दौरान विज्ञापन प्रसार नसमे के लिए ऊंची कीमत वाले टीवी नेटवर्क शुल्क से चलता है। वार्षिक सुपर बाउल अमेरिकी फुटबॉल खेल जितना अपने खेल के लिए मशहूर है उतना ही अपने विज्ञापनों के लिए भी है और इस खेल (90 मिलियन दर्शकों द्वारा देखा जाना वाला) के दौरान 30 सेकंड तक चलने वाले केवल एक टीवी स्पॉट की औसत लागत 3 मिलियन अमेरिकी डॉलर (फरवरी 2011 के अनुसार) तक पहुँच गई है।